ठोकर - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक Katha ठोकर - जनकदेव जनक\nठोकर - जनकदेव जनक\nपुलिस हमरा के थाना में ले जाके नकसलियन के बारे में पूछ ताछ करे लागल। पूछलस कि तू ओकनी के कहवां छुपा के रखले बाड़े, सही सही बता दे ना त समझ ले का होई?\n‘ काहे मजाक करत बानी सर, जब कवनों आरोपी नइखे मिल पावत त बेकसुर लोग के काहे निसाना बना रहल बानी। निरदोषन के जिनगी खराब हो जाई। कबहू जांच होई त पुलिसिया कार्रवाई के पोल खुल जाई। ’ हम निडर होके थानेदार से साच बात कहनी। ’\n‘पुलिस तोरा साथे नरमी से पेश आ रहल बिया , ताकि ते अपना साथियन के नाम, ठिकाना सही सही बता दे । अगर पुलिस से झूठ बोलले त समझ जो कि तोर पूरा खानदान जेल में सड़ जाई। तोर सब भासनबाजी हवा हो जाई। ’ थानेदार अनिल प्रसाद हमरा के घूर के देखलस, जइसे कवनों बाघ होखो ।\n‘सर, लागता कि पुलिस चिलखारी के चीख भूल गइल बिया। 20 अक्टूबर 2007 के घटना याद करीं। जवना में 19 लोग नकसली हमला में मारल गइल रहे । एह मामला में पुलिस चार लोगन के गिरफ्तार कर जेल भेजले रहे। लोकल अदालत पुलिस आ गवाहन के साक्ष्य पर आरोपियन के फांसी के सजा सुनइले रहे। बाकिर हाई कोर्ट ओकर आदेश के बदल देहलस। ओह आरोपियन के साक्ष्य के अभाव में बाइज्जत बरी कर देहलस। अब स्थानीय पुलिस से लोगन के विश्वास उठ गइल बा। रउरा से निहोरा बा कि हम निरदोष बानी। रउरा फंसावे के कोशिश मत करीं। ’ हम बिना डर भय के आपन बात रखे के कोशिश कइनी।\n‘बहुत खूब, बहुत खूब। ते हमारा तफ्तीश के चुनौती देत बाड़े. चिलखारी में का भइल रहे हमरा तोरा से जाने के पड़ी! ते बड़गलाये के प्रयास छोड़ दे, नाम आ पता बतावला के बाद हम तोरा के सरकारी गवाह बना के बचा लेम, ना त पुलिस जीप से कूद के भागे वालान के अंजाम का होला कुछ पता बा! आखिरी बार पूछत बानी केहू के नाम पता लिखा दे, तोर जान बकस देम।’\nहमार गिरफ्तारी के खबर पाके संगे संबंधी लोग थाना में जुटे लागल । दिन भर लोग के भीड़ बढ़त गइल। थानेदार पर थाना से छोड़ देवे के पैरवी बढे लागल, परेसान थानेदार सांझ के बेरा हमरा के जिला मख्यालय भेज दिहलस।\nसंगे संबंधी निराश आ हताश होके अपना अपना घरे लौट गइले। सबके चेहरा पर मायूसी के कुहासा छइले रहे. अइसन लागे जइसे ऊ लोग कवनों अपना प्रिय के अंतिम संस्कार कर के घर लौटल होखो।\nहम जेल में बंद सोचत रही कि छुट्टी में कवना जात्र के साथ घरे गइनी ह कि आज ई दिन देखे के पड़त बा। एक बार आंखी के सोझा बितल सारा घटना हमरा दिल आ दिमाग पर छा गईल।\nहम झरिया के एगो कोलियरी में काम करत रही। एक माह के छुट्टी मिलल त आपन गांव सारन चल गइनी। गांव में अखबार लेट से पहुंचत रहे । वहां लिखे पढ़े वाला विद्यार्थियन के हाथन में कभी कभार पत्र- पत्रिका देखे के मिल जाव। गांव के लोग जादा अपना खेती किसानी में परेशान रहत रहे। हां, सांझ खानी फुर्सत में ं लोग टीवी सेट आ रेडियो के पास बइठल दिखाई देव। उ लोग दउरी में भुंजा चबेना चबावत मजा ले लेके समाचार सुनते रहे ।\nओकरा बाद चौपाल के बइठकी में ओह पर विस्तार से चरचा करे। फेरू सुबह उठला के बाद उहे पुरान दिन चरजा देखे के मिले । अक्सर खेतन के जुताई, बुआई, निकौनी, सिंचाई आ कटनी में लोग व्यस्त रहत रहे ।\nहमरा सुबह उठला के बाद काफी बोरियत महसूस होखे। एह से अखबार लेवे खातिर हम पास के ‘जनता बाजार ’ निकल जाई। उहां सारण जिला के मुख्यालय छपरा से बस आवत जा रही स। जवना पर विभिन्न अखबारन के बंडल आवत रहे। बंडल उतारला के बाद एजेंट लोग हॉकरन के अखबारन के प्रति बांटत रहे । ओही टाइम मेंं हमहूं मन पंसद अखबारन के एक एक गो प्रति खरीद लेत रहीं आ ओहींजा कल्लू चाय दुकान पर बइठ जाई। साथ ही चाय के चुस्की लेत सभी अखबारन के हेड लाइन सरसरी निगाह से देख लेत रहीं। फेरू घर अइला के बाद इंतमिनान से अखबार पढ़ी।\nचाय दुकान पर बइठला के लाभ ई मिले कि बचपन में साथे पढ़े वाला कुछ पुरान साथियन से भेंट हो जाव. एही तरी सोमार के चाय दुकान पर बइठल रहीं ,तले एगो सड़क दुर्घटना हो गईल। एगो ट्रक सेंट जेबियर्स स्कूल के सामने एगो स्कूली बच्चा के रौंद के भाग गइल।\nहमहूं दुर्घटना देखे खातिर स्कूल के तरफ भगनीं। स्कूली यूनिफार्म में चार बरस के एगो मासूम बच्चा के शत विक्षप्त शव खून से लथपथ पडल रहे। भीड़ में केहू बोलल कि लक्ष्का सेठ दीन दयाल के इकलउता बेटा ह। शव के पास सेठ के ड्राइबर रामू छाती पीट पीट के रोअत रहे।\nएही बीच घटना स्थल पर सफेद कुरता - पाजामा पहिड़ले दुगो नेता हेमंत आ बसंत अपना समर्थकन के साथे आ पहुंचलें। ऐने ओने से बांस बली, डीजल के खाली ड्राम, बेंच आदि लेके सड़क जाम कइले। सड़क के बीचों बीच टायर जला के स्कूल प्रबंधन आ स्थानीय प्रशासन के खिलाफ नारेबाजी करे लगले।\nरोड जाम के खबर से बाजार में अफरा तफरी मच गइल। दूर दूर से कीना बेची करे आइल लोग जल्दी जल्दी भाग पड़ाइल।\nसूचना पाके जनता बाजार पुलिस घटना स्थल पहुंचल। थानेदार अनिल प्रसाद ने समुझा बुझा के जाम हटावे के कोशिश कइले । बाकिर नाकाम रहले।\nऐने सड़क जाम के स्थिति बिगड़े लागल। भीड़ डीसी - एसपी के घटना स्थल पर बुलावे के मांग करे लागल। बिगड़त स्थिति के संभारे खातिर प्रशासन चउकस हो उठल। गवें गवें कई थाना के पुलिस, दारोगा, इंस्पेक्टर, डीएसपी आदि दल बल के साथ घटना स्थल पर पहुंच अइले। एही बीच स्कूल प्रबंधन मुर्दाबाद के नारे लगावत भीड़ स्कूल भवन पर पथरबाजी शुरू कर दिहलस। ़ आगे बढ़त भीड़ स्कूल के गेट उखाड़ फेंकलस। उहवां खड़ा वाहनन में आग लगा दिहलस। तैनात पुलिस कर्मी भी भीड़ के शिकार बने लगले। अचानक उहवां ं अराजकता के माहौल उत्पन्न हो गइल।\nडीएसपी जइसहीं लाठी चार्ज के आदेश दे दिहलस , पुलिस पहिले भीड़ पर लाठी भंजलस आ ओकरा बाद कई हवाई फायरिंग भी कइलस। उग्र भीड़ भागे के बजाय पुलिस पर जुझ पडल। एकाएक धांय.धांय.धांय.गोली चले के आवाज से पूरा इलाका दहल उठल।\nछन भर में भीड़ तितर वितर हो गइल। जान बचावे खातिर लोग ऐने ओने भागे लागल। गोली लगला से कई लोग कटल पेड़ खानी नीचे गिरे लागल। घायल गिर के छटपटाये लगलें । उहवां के जमीन आदमी के खून से लाल हो गइल। धड़ाधड़ बाजार में दुकान बंद होखे लागल।\nभाग रहल लोगन के पुलिस पकड़ पकड़ कर भान में ठूंसे लागल। देखे से अइसन लागत रहे जइसे पुलिस देश के अंदर घुस आइल कवनों घुसपैठियन पर कारवाई करत बिया। तड़प घायलन के पुलिस बेरहमी के साथे घसीट के भेड़ बकरियन नीयर ठूसे लागल। घटना स्थल पर पड़ल शवन के पुलिस माल जाल खानी लोड कइस.\nघटना के बाद पुलिस आस पास के गांवन में धड़ पकड़ शुरू कइलस। पुलिसिया दमन के कारण लोग गांव छोड़ के जहां तहां भागे लागल। समुचा इलाका दहशत में रहे। मारे आतंक आ भय से लोग अपना रिश्तेदारन के यहां शरन ले लेले रहे। काहे कि रात गश्ती में पुलिस गांव में पहुंच जाव आउर मन चाहा घर तोड़ के अंदर घुस जाव। कोने में दुबकल औरतन आ जवान लक्ष्कियन से अश्लील हरकत करे । विरोध करे वाली मेहरारुअन के झोंटा पकड़ के घसीटते थाना ले जाव। थाना में अमानवीय बेवहार कइल जाव। ओकनी के कोमल अंग पर डंडे बरसावल जाव। जवना से उ लोग मारे शरम के कुछ ना कह पावे ।\nशोषन, अतियाचार आउर भ्रष्टाचार के खिलाफ आवाज उठावे वालन पर पुलिस झूठा केस लाद देत रहे। औरतन के लागत रहे कि पुरूष प्रधान एह समाज में स्त्रियन के अस्तीत्व कुछो नइखे। ई हो बुझात रहे कि ओह लोग के व्यथा आ तकलीफ सुने वाला कोई नइखे। ओह लोगने के आवाज बुलंद करे खातिर गांव, पंचायत त दूर प्रखंड में भी कवनो महिला संगठन ना रहे।\nघटना के बादो जनता बाजार थाना क्षेत्र में सन्नाटा पसरल रहे। एकदम करफ्यू जइसन स्थिति रहे। पुलिस के दमनात्मक रवैया आकाश छूअत रहे. अस्पतालन में इलाजरत घायलन के ऊपर भी आफत कम ना रहे। एक रात ओकनियों के पुलिस थाना उठा के ले गईल।\nगांवन में बूढ़न के भी रहल दुश्वार रहे। पुलिस भागल लक्ष्कन के बारे में सख्ती से पूछ ताछ करे। ऊ लोग इहे सोचे कि अतना जलालत त अंगरेजी हुकूमत में भी ना रहे। आजाद भारत के पुलिस अतना निरदई हो जाई, कबही सपनन में भी ना सोचले रहे लोग। समुचे देश में तनाशाह नेतवन आ जालिम पुलिस के कब्जा बढ़त जा रहल बा। चाह के भी आम आदमी ओकर मुकाबला नइखे कर पावत। भ्रष्टाचार के खिलाफ अन्ना हजारे के आंदोलन शुरू भइल त गांवन में एगो उम्मीद के किरिन फूटल। बाकिर आंदोलन से जुड़े लोग एक एक कर अलग होखे लागल त उम्मीद के पाला मार देहलस।\nगोली कांड के दुसरके दिन अखबारन में सात लोगन के मरे, बीस के घायल आ तीस लोगन के गिरफ्तारी के सूचना छपल रहे।\nसमाचार पढ के बाद लोग हतप्रभ रहे। घटना में सात लोगन के मरे के संख्या समझ से बाहर रहे। काहें कि अभी एक दर्जन से जादा लोग गायब रहे। घटना के बाद से ऊ लोग ना त अपना घरे पहुंचल रहे ना कवनों रिश्तेदार के पास ही रहे। पुलिस पर शव गायब करे के लांछन बढ़त जात रहे। कुछ लोग त अस्पताल, जेल में भी ढूूंढ़ ढूंढ के थक गइल रहे। ओह सभे के कतहीं सुराग ना मिलल।\nपुलिस सड़क जाम करे वाला नेता हेमंत आ बसंत सहित पच्चीस क नामजद आउर दो सौ अनाम लोगन पर पथराव , तोड़फोड़ आ अगलगी के केस ठोकले रहे। एकरा अलावे 50 लोग पर आरम्स एक्ट के आरोप भी शामिल रहे। पुलिस के कहनाम रहे कि रोड जाम में नकसली संगठन के सदस्य रहस।\nराज्य सरकार मरे वालन के परजिन के नौकरी आ एक एक लाख रु पये मुआवजा देवे के साथे घायलन के पचास से पच्चीस हजार रु पये देवे के घोषणा कइले रहे।\nघोषणा के बाद से बिचौलियन के मोछ ऊंचा हो गइल रहे। ओकनी के नौकरी आ मुआवजा के फार्म लेके गांवें गांवें घुमत रहस। फारम भरे खातिर पीड़ित परिवार से पचास से सौ रपिया ऐंठ लेत रहस. गंवई लोगन के समुझावे लोग कि प्रखंड कार्यालय में घोर भ्रष्टाचार बा। अधिकारी बिना पैसा लिहले फाइल आगे ना बढ़ा पइहें।\nपुलिस कप्तान आरके शर्मा भी घटना निरीक्षण के दौरान रोड जाम करे वालन में नकसलियन के हाथ होखे के बात कहले रहस। सरकार के भेजल रिपोर्ट में कहले रहस कि कि नकसली नेपाल से चंपारण के रास्ते सारन में घुसपैठ करके आइल रहस। घटना के बाद ऊ गांव में छुपल बाड़ेंनस। स्थानीय पुलिस के हर हाल गिरफ्तारी के आदेश रहे। एही रिपोर्ट के आधार पर बेकसुर लोग के बलि के बकरा बनावल गईल, जेमे हमरो के पुलिस एक रात गिरफ्तार कर लिहलस.\nअंक - 60 (29 दिसम्बर 2015)


माँगि आ कोखि – Anjoria\n‘अकाट गरीबी में जाँगर फटकत जनम बिता देबू कि तनिएसा मन बदलि के अमीर हो जइबू? सोचि समुझि ल, अपने मालिक से बतिया लऽ, हमके बिहने बता दीहऽ।’\nकहि के मौसी चलि गइली। कुसुम लगली अपने मन में बाति के मथे। मौसी कहतियॉ कि आन के बेटा अपनी कोखि से जनमावे खातिर हमरा आन मरद की साथे सूते के नाहीं परी। अस्पताल में जाके सूति जाए के परी। ओइजा डाक्टर हमरी कोखि में ओह मरद के बीज रोपि दीहें। नव महिन्ना तक हमरे खइले पियले के सब खरच-बरच उहे लोग उठाई । कवनो बेमारी होई त ओकर दवइयो उहे लोग कराई। सब जतन कइले कि बाद जब लइका जनमि जाई तब ओके उ लोग ले जाई जवने लोग से हमहन से कवनो चिन्हापरची नइखे। मौसी ईहो कहि रहलि बा कि लइका जनमवले के जवन पीरा बत्था होला, उहो हमरा नाहीं होखे पाई। डॉक्टर लोग पेट खोलि के लइका निकारि लीहें। एक अठवारा में हमार घाव सूखि जाई आ हम अपने घरे लवटि के मउज से रहे लगबि। चारि लाख रूपया हमहन के पहिलहीं मिलि जाई आ बकियवा चार लाख अस्पताल से निकलते मिलि जाई। जवन जिनगी आठ सैकड़ा के मोहाल बा ओके आठ लाख मिलि जाई त सब दुख दलिद्दर भागि जाई। कुसुम दिन भरि ईहे कुलि सोचत, समुझत, गुनत मथत, मनही मन लजात\nसकुचात, गुदुरावन उठले पर मुस्कियात बिता दिहली।\nबुझइबेनहीं कइल कि कब सॉंझि भइल कब अन्हार भइल आ कब शहर से हारल थकल दरसन आके उनके सोझा खाड़ हो गइले। उनकर चेहरा बतावत रहल कि एहू बेर उनके नोकरी नहीं मिलल। जल्दी से पानी ले आके उनके थम्हवली। दरसन मुँह हाथ धोवलें, तबले एक गिलास रस घोरि के ले अइली। रस पी के बइठले तब बिस्कुट आ चाय लेके आ गइली। दरसन पुछलें-बिस्कुट कहाँ किनलू हऽ। कुसुम मुसुकी मारिके बतवली कि मौसी आइल रहलि हऽ। उहे ले आइलि।\nचाय पियत दरसन अचके चिहा गइलें। पुछलें-‘तहार लिलार त एइसन चमकि रहल बा जइसे मौसी कवनो गाड़ल धन लेआके तहके सँउपि गइली हऽ।\nकुसुम लजा गइली। सोचिए ना पावें कि कइसे बताई? मूड़ी गाड़ि के धरती निहारे लगली। चाय पीके फेरू पुछलें त धधा के उनके अँकवारी में भरि के कसि लिहली। दरसन के दिनभर के थकान आ निराशा कम\nहोखे लागल। जब कुछ देर बाद बाँहि के कसावट ढील कइके कुसुम के मुँह दूनू हथेली में भरि के आँखि के सोझा कइलें त एक बेर फेरू चिहा गइले। उनकर दूनू ऑंखि से लोर बहत रहल। कुछु देरले पोल्हवले,\nसुहुरवलें, तब जाके कुसुम के लेकार फूटल आ कवनो लेखा लजात लजात मौसी के कहल कुल्हि बात बता दिहली।\nसुनि के दरसन त काठ हो गइलें। कुसुम उनके मुँह देखि के अदकि गइली। लगली समुझावे कि काहें जीव थोर करत बानी? कवनो सचहूँ हम मौसी के बाति माने के कहले बानीं? आरे, हमन के जइसे बानीं, ओइसे रहि के जूझते बानी जा। राउर पढ़ल लिखल बेकार नाहीं जाई। कहियो न कहियो काम-काज भेंटइबे करी।’\nदरसन कुछ बोललें नाहीं। उठि के टहरे लगलें। कुसुम कुछ देर उनके टहरत देखत रहली। उठि के रसोई बनावे लगली। रसोई का बनइती, आलू के चोखा आ रोटी बनाके ले अइली।\nदरसन कहलें- अपनो ले आवऽ साथे खाइल जाव।\nसाथे खाए के बात दरसन तब कहेलें, जब ढेर पियार उमड़ेला। अपनों थरिया परोसि के ले अइली। खात-पियत मन कुछ बदले लागल। दरसन कहलें – ऊ कवन मरद हऽ?\nकुसुम कहली – मौसी कहत रहली हऽ कि मेहरारू सथवें आइल बाडें स। होटल में ठहरल बा लोग। मौसा ओही होटल में काम करेले। अँगरेज लोग आस्ट्रेलिया से आइल बा। मेहरारू के कोखि लइका जनमावे लायक नइखे। ओमें कवनो खामी बा। उ लोग मउसा से पूछल कि कवनो एइसन जवान लइकी बतावें जेकर बियाह भइल होखे। मरद मेहरी राजी हो जइहे त आठ लाख रूपया देई लोग। चारि लाख पहिले चारि लाख बादि में। मौसा घरे आके मउसी से बतवलें। मौसी कहले रहुवे कि उ सोचलसि कि आपन कुसुमिए काहें न तेयार हो जा? ईहे सोचि के आइल रहुवे। बाकिर बिहने आई तऽ हम बता देबि कि हम तेयार नइखीं।\nराति दूनू परानी कि ऑखिए में बीतल। पछिले पहर उघाँई लगलि त कुछु अबेर के उठले पर दूनू जने एक दुसरे के सोझे नाहीं ताकत रहलें। कुसुम चाय पियत समय पुछली कि आजु कहीं जाए के होखे त सबेरवें रसोई बना दीं।\nदरसन कहलें-नाहीं, आजु घरहीं रहे के बा।\nकुसुम अपने मन के समुझावे लगली कि लालच पाप के बाप कहाला। हमरा एह राहि पर जाए के नइखे। दरसन आपन कागद पत्तर उलटत-पलटत रहलें।\nतिजहरिया मौसी के अवाई भइल। आहट पाके कुसुम केवाड़ी खोले चलली त दरसन कहले – सोझे इनकार जानि करिहऽ। तनि हमहूँ मौसी से बतिआइबि।\nकुसुम केवाड़ी खोलि के मौसी के बोलवली. भित्तर ढुकत मौसी उनकी ऑखि में ताकि के जानल चहली कि का भइल। कुसुम महँटिया दिहली आ उनके चाय पानी के फिकिर में परली। दरसन मौसी के पैलग्गी\nक के उनकी लगहीं बईठि गइलें। कहले – ‘तनि हमहूँ के बताईं का माजरा बा।’\nमौसी सब हाल छितिरा-छितिरा के बता दिहली। अपनी ओर से ईहो कहि दिहली कि कुसुम हमरी लग्गे रहिहें। गॉव जवार कसबा में केहू का कुछ पता नाही चली। अस्ट्रेलिया से आइल साहेब-मेम आपन लइका लेके हवाई जहाज से फुर्र हो जइहें। तहन पॉच इहां चैन के बंसी बजइहऽ।\nजाए के तेयार भइली मौसी त दरसन कहलें – ‘ठीक बा। कुसुम के हम समुझाइबि। ई राउर बात मनिहें।\nमौसी अपनी कुसुमी के सुबुद्धि के कामना करत बिदा भइली।\nसब कुछ ओही लेखा भइल, जइसन होखे के चाहीं। समय पर आपरेशन भइल। लइका आस्ट्रेलिया गइल। कुसुम अगोरत रहली कि घाव सूखि जाव त कुछु दिन बिता के घरे लवटें। एक्के गो तकलीफ रहे कि उनकी\nछाती में दूध उतरे लागल रहे। मौसी से कहली। मौसी डाक्टर से पुछली। डाक्टर कहले कि अबहिन गारि के निकालि दीहल करें। चार दिन बादि हम दवाई देबि त दूध उतरल बन्द हो जाई। दरसन आपन नवका\nरोजगार जमावे के जोगाड़ में जुटि गइल रहलें। अपने घर के एह लेखा बनवावे लगलें कि सामने चारि ठे दोकानि निकलि जाँ सँ आ केराया पर उठा दीहल जाव। एह नव दस महिन्ना में उनकर बढ़ंती देखि के लोग\nचिहाए लागल त सब के जबाब मिले कि सरकार पढ़ल लिखल जवानन के पुरहर लोन दे रहल बा। कुछ घर घुमनी ईहो चरचा चलावें कि कुसुम कहॉं परा गइली? दरसन बता दें कि शहर में मौसी किहाँ रहि के कंपूटर\nसिखि रहल बाड़ी। साल भरि के ट्रेनिंग लिहले कि बाद एइजा आके लइकिन के कंपूटर सिखइहें। औरो बहुत तरह के काम काज पढवइया लइकिन के सिखवे के पलान बनि रहल बा। दरसन के एह परचार से लइकी एतना खुश रहे लगलिन सऽ कि घरघुमनी लोग के मुँहवे बन्हा गइल।\nतिसरका दिने डॉक्टर के गाड़ी मौसी के कुवाटर पर हाजिर भइल। तुरंते मौसी के बोलावा रहल। मौसी गइली त डॉक्टर साहेब कि समने आस्ट्रेलिया वाला साहेब मेम साहेब खिरखिनी एइसन लइका के चुपवले में\nजुटल रहले। डॉक्टर साहब मौसी से बतवले कि लइका बाहर के कवनो दुध पियते नइखे। रातिदिन रिरियात रहता। रोवलहू के टूब नइखे। ओइजा के डाक्टर लोग के कहाव रहे कि महतारिए के दूध पची। साहेब मौसी के हाथ में दू लाख रूपया के गड्डी थमाके हाथ जोरि लिहलें। उनकी ओर से डाक्टर साहब मौसी के बतवलें कि कुसुम एह लइका के आपन दूध पियावें तब्बे एकर जान बची। मौसी कि सथवें लइकवा के लिहले मेमवो आ गइलि। कुसुम के छाती मुँहें में लिहले के बाद लइकवा चुपा गइल। एहर कुसुम के ऑंखि से लोर बहे लागल अउर लइकवा के महतारियो सुसुके लगलि। मौसियो मोहा गइली।\nकुछुए देर बाद लइकवा पीके अघा गइल आ गहिर नींद में पहुंचि गइल। मेम ओके उठा के अपनी छाती से लगावल चहली। जइसे जरत लुत्ती से छुवा गइल होखे ओह लेख लइका चिचियाए लागल। मौसी ओके\nलेके आके फेरू कुसुम की कोरा में दे दिहली। तुरंते लइका उॅघा गइल। पहिले साहेब मेम साहेब सोचले रहले कि दूध पियले की बाद लइका अपने होटल में राखी लोग, बाकि कुसुम के छोड़िके लइका रहबे नाहीं\nकरे। डाक्टर सब हालि जनलें त कहलें – ‘छव महीना लइका महतारी के दूध पर पालींजा त जिनगी भरि कई तरह के रोग बियाधि से बचल रहि सकेला। साहेब के धन दौलत के कमी रहल नाहीं। होटल में रहि के\nलइका पोसवावल ओह लोग खातिर तनिको गढ़ू ना रहे। मौसी फेरू कुसुम के समुझवली कि रतियो के लइकवा के अपनिए लगे रखलो पर अउर रूपया देबे के तेयारी बा। कुसुम अपनहूँ लइकवा के साथे रहले\nमें अजबे तरह के सुख सवाद पावे लगली। उनके घाव भरि गइल। घूमे फिरे लगली। दरसन बीच बीच में अवते रहें। कुसुम से बता दिहलें कि उनके कंपूटर सिखले के बात सुनि के आई जानि के कि लवटि के\nलइकी कुल्हिनि के सिखइहें पढ़इहें सगरी बहुत खुश भइल बाड़ीसन। कुसुम कहली कि सचहूँ हम कंपूटर सीखि लेई त बहुते लाभ हो सकेला। एहर लइका के देखत रहले के साथ लिहले ओकर माईबाप लोग\nकुसुम कि लगहीं बनल रहे। पहिले दिन साहेब के देखिके कुसुम मौसी से कहली कि इनकी सामने हम लइका के दूध कइसे पिआई। तय भइल कि साहेब ओह कमरा में तब्बे आवे जब लइका दूध पी लिहले\nहोखे। साहेब अगिले दिन आपन कपड़ा के उठवले अइलें। जबले लइका दूध पियलसि, साहेब बइठका में अपने कंपूटर पर कुछ काम काज करत रहलें।\nमौसी पुछली – ए साहेब ई का हऽ?\nसाहेब कहलें – एके गोद में राखि के काम करे वाला कंपूटर कहले जाला।\nमौसी पुछली – एके कुसुम सीखि सकेले?\nसाहब कहलें – काहें नाही? सीखि सकेली।\nमौसी कुसुम से कहली। उ पुछली-के सिखाई?\nमौसी कहली – दरसन से कहब, उहे कवनो के लगा दीहें।\nअगला दिने साहेब ओइसने एगो कंपूटर कीनि के कुसुम खातिर लेले अइलें। मेम साहेब कुसुम के देके कहली कि उनही खातिर ई किनाइल ह। एसे सीखि लीहें। खोलि के दुचारि बात बतवली। तले साहेब कमरा में झंकलें आ देखलें कि बिछौना पर लइका अपना हाथगोड़ फेंकि फेंकि खेलि रहल बा। बगल में कुसुम मेम साहेब से कंपूटर सीखि रहल बाड़ी। मुसुकी मारत साहेब कबो एह लोग के कबो बेटा के निहारत रहले।\nडॉक्टर साहेब कुसुम के आ लइकावा के बोलवा के जॉच कइलें। दूनू जने के वजन लियाइल। कुसुम के खाना खोराक के लमहर लिस्ट बना के कहले कि जबले लइका दूध पियत रही तबले तहार खना पीना एह हिसाब से चली। कुसुम हाथ बढ़वली तबले मेम साहेब अपने हाथ में ले लिहली। सॉझ से पहिले सब समान लदले फनले एगो आदिमी आ गइल। पाछे पाछे साहेब-मेम। मौसी के समुझावल लोग कि अब से कुसुम के खाना-पीना एह लेखा चली। नवका समान बनवले में साहेब-मेम मदद करे लगलें। मौसी कहली – आज आपोलोग एही जा खाना खाई। बिना कवनो ना नुकुर के मानि लिहल लोग। मौसी, साहेब, मेम, कुसुम सब एक्के साथे खाइल। मौसी वाली तरकारी एक चम्मच लेके मेम चिखली आ लगली सीसी करे। मुँह लाल हो गइल। ऑखि नाक से पानी गिरे लागल। मुँह नाक धोवली, तब्बो सिसियाते रहली। मौसी सेब काटि के दिहली। धीरे धीरे चुभुलावे लगली। साहेब त रोटी पर मक्खन लगा के उसिनल आलू खा लिहलें।\nदरसन अइलें। देखते कुसुम चिहा के कहली – आपके चेहरा काहे सुखि गइल? खात पियत नइखीं का?\nकहलें- ‘खात पियत बानी, बाकि तहरे हाथ के खइले में जवन लज्जत मिलेला, ऊ त ना नू मिली।\nकुसुम बना के हलुवा खियवली। खाना खोराक के नया हाल चाल बतवली। आपन कपड़ा देखवली। कुछ खटर पटर कइली आ बतवली कि मेम साहब रोज सिखा रहल बाड़ी। खा पी के लवटे लगलें, तले लइका के रोवाई सुनि के कुसुम ओहर लपकली। ओके गोदी में उठा के छाती ओकरे मुँह में धरवली आ ओही जा से बोलली – तनी लइकवा के देखाईं का?\nदरसन कहले-‘नाही हो। हम का करब ओके देखि के? आ कहते बहरा निकड़ि गइलें।\nकुसुम उनके मन के भाव समुझे लगली। लइकवा के चेहरा मोहरा लाल भभूका फरियाए लागल। ओकर ऑखि निलछहूँ लागे आ भउँहवा ललछौंह। सोचली, ठीके भइल दरसन एके नाही देखलें। उनके कलेस होइत।\nएक दिन मेम साहेब कहली कि सॉझ के खाना सब लोग ओह लोगन के होटल में खाई। मौसा अइलें त सबलोग होटल से आइल बडकी गाड़ी में बईठि के होटल पहुँचल। साहेब के कमरा में कुछ देर बइठले कि बाद बड़का हाल में चले के भइल। कुसुम कहली – ‘हम लइका छोड़ि के नाहीं जाईबि। ओके कोरा में लिहले गइली। सैकड़न लोग बइठल रहे। कवनो मेज की लगे चारि जने, कवनो की लगे छव जने, कवनो बड़हन रहल त दस बारह जने। रोशनी एतना कम रहल कि कुछ सुझते नहीं रहे। खूब धीरे धीरे बड़ा रसगर कवनो बाजा बाजत रहल। मेज का लगे पहुंचि के बइठले पर लउकल कि हर मेज पर बीच बीच में मोमबत्ती जरावल बा। ओकरे चारू ओर ललटेन के सीसी लागल बा। बइठते में पर पलेट पर पलेट सजाए लागल। खाए पीए के समान ले आके उर्दी पहिरले बैरा लोग राखत रहल। कुसुम गोदी में लइका लिहले चुपचाप बइठल रहली। मौसी कहली – कुछ खा बेटी।\nकुसुम कहली – मौसी हमके कमरवे में पहुंचा द। बाबू के लेटा के ओही जा खा पी लेबि।\nसाहेब सुनले त उहो एह लोगन के सम्हारत सहेजत अपने कमरा में अइले। पाछे पाछे बैरा खाना पानी ले अइलें। साहेब कहलें कि कुसुम एइजा खालें, मौसी हाल में चलें।\nकुसुमो कहली – मौसी तें चलि जो। हमरा कौनो दिक्कत नाहीं होखी।\nमौसी साहेब की साथे चलि गइली। कुसुम बिछौना पर लेटि के लइका पियावे लगली। जब हिक भरि दूध पी के लइका उँघा गइल त उठि के कुछ खाए लगली। दस मिनट बाद एगो ठकठक सुनि के केवाड़ी खोले उठली। खोलली त देखली कि साहेब साथे बडहन बडहन पलेट लिहले बैरा खाड़ रहल। पाछे हटली। बैरा मेज पर समान सजावे लागल त कुसुम ओसे कहली – ई सब उठा ले जा। एतना के खाई।\nसाहेब अपने हाथ से कुछ समान चम्मच से एगो पलेट में राखे लगलें। बैरा से बाकी सब समान ले जाए के कहलें। कुसुम खड़ा रहली। अगोरत रहली कि साहेब निकड़ें त बइठें। साहेब दूनू हाथे से कुसुम के कान्हें पर से घेरि के कुर्सी पर बइठा दिहलें आ कहले – ‘खाइए।’\nकुसुम फेरू उठि गइली आ कहली – ‘आप जाइए यहाँ से । मैं खा लूंगी। लपकि के केवाड़ी खोलि के कड़ी नजर से ताकि के कहली – ‘जाइए। ’\nसाहेब चुपचाप निकड़ि गइलें। केवाड़ी बंद क के बइठली आ लगली सोचे कि एह लेखा हमके पकड़ि के जवने तरे दबवलसि हऽ ओसे तऽ एकरे नेति में खाम सोझे लउकि रहल बा। खैर, आपन मन बस में रही त आन के नेति कुनेति से का बिगड़ी। कुछ खाई के लइका के बगल में सुति रहली। कुछ देर बाद उहे गाड़ी एह लोगन के घरे पहुंचा दिहली स।\nछव महीना में कुछुए दिन बाकी रहल। लइका बकइयां खींचे लागल। ओकरा खाड़ होखे खातिर एगो गोल गोल घूमे वाली गाड़ी आ गइलि। बिच्चे में खाड़ करा के ओकर हाथ किओर पकड़ा दिहल जाव। ओही\nके साथे लइका खड़ा होके डगरे लागे। कबो गाड़ी में चारू ओर लागल कपड़ा में लद्द दे बइठि जा। कबो खड़ा हो जा। अपनी ओर ताकत माई बाप के देखि के किलकारी मारि के हॅंसे लागे। साहेब मेम सब लोग दिन भर ओही के आगे पाछे लागल रहे। साहेब कौनो हरकत फेरू नाहीं कइलें।\nएक दिन का भइल कि घर से मौसी आ मेम कुछ देर खातिर बजारे चलि गइलीं। साहेब कंपूटर पर आपन काम करत रहलें। ओह लोगन के बाहर निकरते साहेब कुसुम की कमरा में आ गइलें। बेटा के कोरा उठा के चूमें लगलें। कुसुम से कहले – ‘यह किसका बाचा है?\nकुसुम कहली – आपका है।\nसाहेब कहलें – और इसका माँ कौन है?\nकुसुम कहली – मेम साहब।\nसाहेब कहलें – नहीं। तुम्हारा पेट से जनमा है। तुम माँ है। हमारे बेटे की माँ तुम है। तो तुम हमारा क्या हुआ?\nकुसुम बिना कुछ बोलले धड़ाम से केवाड़ी खोलि के बहरा निकड़ि गइली। ओही समे मौसी आ मेम आ गइलीं। कुसुम आंखी में आगी भरि के कहली – मौसी! हे साहेबवा के समुझा दे कि ई हमार कोखि किनले रहल। हमार माँगि हमरा सवाँग के हऽ। ओकरे ओर ताकी त एकर आँख फोर देबि।\nशीतल सुयश, राप्ती चौराहा,\nपो0 आरोग्य मंदिर,\nगोरखपुर – 273003\nPrevious Post: ‘हम’ पूजक भोजपुरियन के सेवा भाव\nNext Post: पागल लईकी के किरदार कइल चाहत बानी : रानी चटर्जी


दिलेर अक्षरा सिंह – Anjoria\nसिनेमा भोजपुरी के चर्चित अभिनेत्री अक्षरा सिंह जल्दिए आपन दिलेरी देखावत लउकीहें अपना अगिला फिलिम “दिलेर” में. एह फिलिम में अक्षरा के नायक बाड़ें सुपर स्टार निरहुआ.\nबिहार के चर्चित विधायक, फिल्म वितरक आ निर्माता डॉ . सुनील के एह अगिला फिलिम में निरहुआ आ अक्षरा सिंह के जोड़ी के दिलेरी देखे के मिली. एकर शूटिंग फिलहाल हैदराबाद में जोर शोर से चलत बा. हिट फिलिम आ डॉ. सुनील में कवनो फरक ना माने लोग. अइसनका निर्माता के फिलिम में काम करे के मौका मिलला से उत्साहित अक्षरा के कहना बा कि डा॰ सुनील के फिलिम में काम कंइला के एगो अलगे अनुभव होला.\nबतावे जोग बा कि अक्षरा दुसरका बेरि निरहुआ संगे काम करत बाड़ी. एहसे पहिले दुनु जने निर्देशक जगदीश शर्मा के फिलिम “एक बिहारी सौ पे भारी” में काम कइले रहे.\nअक्षरा के आवे वाली फिलिमन में प्रतिज्ञा 2, प्रतिघात , ठोक देब खास बाड़ी सँ. प्रतिज्ञा2में ऊ अभिनेता अनिल सम्राट संगे त फिलिम “ठोक देब” में पवन सिंह संगे आवत बाड़ी. अक्षरा राष्ट्रीय पुरस्कार विजेता निर्देशक आनंद गहतराज के महिला प्रधान फिलिम “प्रतिघात” में अक्षरा केंद्रीय भूमिका में बाड़ी.\nलक्ष्मण रेखा के पोस्ट प्रोडक्शन पूरा भइल


Bhojpuri में पढ़ें मलिकाइन के पाती- खूंटा ओइजे गड़ाइल, बाकिर बाजल नौ गो बाजा- कांग्रेस के इहे हो गइल बा हाल - malikayin ke pati bihar jharkhand politics congress new formula rahul gandhi bhojpuri omprakash ashk – News18 हिंदी\nmalikayin ke pati bihar jharkhand politics congress new formula rahul gandhi bhojpuri omprakash ashk\nBhojpuri में पढ़ें मलिकाइन के पाती- खूंटा ओइजे गड़ाइल, बाकिर बाजल नौ गो बाजा- कांग्रेस के इहे हो गइल बा हाल\nकांगरेस के चिंतन शिविर में आगा-पाछा करत अब ईहे तय भइल बा कि एक घर से दू आदमी चुनाव लड़ सकेले, बाकिर एकरा खातिर पांच साल से पाटी में रहल जरूरी होई. पाटी के परसीडेंट राहुल गांधी होइहें. बिहार आ झारखंड में अलगे खरमंडल मचल बा. आन्ही-बरखा आ गरमी के संगे अब पीये के पानी के संकट अलगे बड़ समस्या भइल जाता. चेनई में दू हजार फुट नीचे चल गइल बा पानी. जानीं, देस भर के कहानी, मलिकाइन के जुबानी.\nLast Updated : May 17, 2022, 16:40 IST\nपांव लागीं मलिकार! हमार बड़का बाबा बारबर तीन गो कहाउत बराबर कहीं. एगो रहे- पोखरा में मछरी, नौ-नौ कुटिया बखरा. दोसरा होखे- गाछे कटहर, ओठे तेल. तीसर कहाउत उहां के कहीं- खुंटवा ओही जा गड़ाई, बाकिर नौ बाजा बजा के. लरिकाईं में अइसन गूढ़ कहाउतन के माने हमनी के का बुझाये के रहे मलिकार. कटहर के कोआ आ मछरी खात रहनी सन त एतने ले बुझाव. सेयान भइला पर एकर माने बुझाये लागल. आज पांड़े बाबा का दुआर पर जुटान में कई किसिम के बतकही होत रहुवे. ओही में रसूलपुर के रामपिरीत पांड़े बाबा से पुछुअन कि ए बाबा, एह घरी सुराजी पाटी के का हाल बा. हमहूं पहिले सुराजी पाटी ना बूझत रहनी, बाकिर वोट के टाइम में जब नेता लोग के आदमी घरे-घरे पइसा-कपड़ा बांटत रहे त ओही बेरा उहां के बतवले रहनी कि जे जवन देव, ऊ ले लेबे के चाहीं, बाकिर पुरनका नारा इयाद रखिहs लोगिन- दही-चूरा राज के वोट द सुराज के. वोट जेकरा के देबे के होई, दीह लोगिन, बाकिर पइसवा सभका से झीट लीह लोगिन. ओह दिने पांड़े बाबा बतवनी कि आजादी के बेरा पहिलका बेरी जब वोट भइल त एगो राजा साहेब अपना इहां से खाड़ा रहले आ उनका खिलाफ सुराजी पाटी के एगो नेता रहले. राजा साहेब मय इलाका दही-चूरा फिरी क दिहले. लोग खूब खायिल, बाकिर वोट सुराजी पाटी के दे दिहल. दही-चूरा राज के, वोट द सुराज के नारा ओही घरी चलल रहे. सुराजी पाटी तब कांगरेस के कहल जाव. रामपिरीत के सवाल ओही कांगरेस के बारे में रहुवे.\nखूंटा ओइजे गड़ाइल, बाकिर बाजल नौ गो बाजा\nपांड़े बाबा लगुवीं कांगरेस के हाल बतावे. उहां के कहुवीं कि गांधी बाबा आजादी के बाद कहले रहले कि अब कांगरेस के खतम क देबे के चाहीं. कांगरेस आजादी के लड़ाई लड़े खातिर बनल रहे आ आजादी मिल गइला के बाद अब एकर रहल अनेर बा. बाकिर लोग के जोरे-गुंटियावे खातिर कांगरेस अबहीं ले जियत बिया. एह पाटी के सबसे बड़का खराबी इहे रहल बा कि एके घराना के अरिया-कगरी चकरी अइसन एकर नेता घूमत रहेले. पहिले नेहरू जी रहले, ओकरा बाद इनरा जी, राहुल जी, सोनिया जी पाटी के हांकत आइल लोग आ अबहियों ओही घराना के राहुल गांधी के पाटी के हांके खातिर हार-पाछ के फेरू गड़ुआन (गाड़ीवान) बनावे के तय भइल बा. तीन दिन ले राजस्थान में माथा मारला के बाद इहे तय भइल बा कि राहुले गांधी पाटी के हेड रहिहें. सबसे अचरच एह बात के बा कि 2024 के चुनाव खातिर पाटी में पहिले राय बनल कि एक घर से एके आदमी के चुनाव लड़े के टिकट दियाई. बाकिर सोनिया गांधी के घर पर ई नियम लागू ना होई. एकर माने ई भइल कि सोनिया, राहुल आ उनकर बहिन पिरयंका (प्रियंका) तीनों जने चुनाव लड़ सकेले. अब अखिरिया ई तय भइल बा कि एक घर से दू आदमी से बेसी के टिकट पाटी ना दी. एकरा खातिर जरूरी होई कि दुसरका आदमी पांच साल से पाटी में होखे. एही के कहल जाला कि खूंटा ओही जा गड़ाई, बाकिर नौ बाजा बजा के.\nबिहार के पोलटिक्स में सह-मात के खेल\nपांड़े बाबा सुराजी पाटी के हाल बतावते रहुवीं, तबले फुलुंगनी के फुलेना जादो पूछ बइठुवन कि बिहार के का हाल बा ए बाबा. पांड़े बाबा कहुवीं कि बिहार के पोलटिक्स एह घरी खउंजियाइल बा. तीर छाप आ फूल छाप में जवनी गंतिया सुशील मोदी के टाइम में गहिर इयारगही रहे, ऊ अब नइखे रह गइल. बड़का मोदी जी दिल्ली में कवनो भोज-भात रखले रहले हां थोरहीं दिन पहिले. नीतीश कुमार ओइमें ना गइले. मोदी जी के खिलाफ रोज टेढ़ बोले वाली ममता दीदी ले ओह भोज में गइली, बाकिर बिहार में फूल छाप के संगे सरकार चलावे वाला नीतीश जी के फुर्सत ओह दिन ना मिलल. आरा में कवनो पुल के उद्घाटन भइल हा. ओहू में नीतीश जी ना गइले. जवन नेवता एकरा खातिर छपाइल रहे, ओइमें खाली फूल छाप वाला नेता लोग के नांव रहे. तीर छाप के कवनो नेता के नांवें ना रहे. एतने ले ना, उद्घाटन खातिर जगहा-जगहा जवन पोस्टर सटाइल रहे, ओहू में नीतीश जी के फोटो गायब रहे. एकरा के लेके जब खबर वाला लोग हल्ला कइल त अखिरिया टाइम में पोस्टर बदलाइल आ नीतीश जी के फोटो बड़कू मोदी जी के बगल में लागल. एने नीतीशो कुमार कम नइखन. सात साल से लालू जादो के खानदान से मुंह फुलौले रहले हां. बाकिर इफ्तारी पाटी में एक हांक पर राबड़ी देवी के डेरा पर पैदले चल गइले. एही से बिहार के पोलटिक्स के रोख ठीक नइखे बुझात.\nझारखंड के पोलटिक्स त पहिलहीं से गरमाइल बा\nपांड़े बाबा बतावत रहुवीं कि पोलटिक्स में सगरी जगहा के हाल एके जइसन बा. कतहूं शांति नइखे. झारखंड में त बुझाता कि सरकार अब गइल, तब गइल. जेतना दिन खेपा जाव. ओइजा के मुखमंतरी अइसन लफड़ा में अझुराइल बाड़े कि उनका निकले के कवनो राहे नइखे लउकत. ऊ त अझुराइले बाड़े, उनकर हाकिमो लोग ओतने अझुरात जाता. जब से ओइजा के डीसी पकड़ाइल बाड़ी आ उनका से पूछताछ होता, तब से केतने लोग के ना रात में नीन आवता आ ना दिन में चैन रहता. सभकर मुंह झुराइले रहता. ई हाल ओह मुखमंतरी आ उनकर सरकार के बा, जे बेसी सीट ले के सरकार बनवले बिया. सुने में त इहो आवता कि जांच होखे त अइसन अइसन लोग धराई, जेकरा बारे में आदमी सोचियो ना पवले होई.\nचेन्नई में बढ़ल बा संकट, पानी पाताल ध लिहले बा\nपांड़े बाबा एगो अउरी खबर सुनावत रहुवीं मलिकार. बतावत रहुवीं कि चेनई में पानी पाताल ध लिहले बा. का दों दू हजार फीट नीचे पानी चल गइल बा. तराही-तराही मचल बा. सरकार बोरिंग करे पर रोक लगा दिहले बिया. रामपिरीत पुछुवन कि दू हजार फीट केतना होई बाबा, त उहां के बड़ा समझा के बतउवीं. कहुवीं कि अंगना में जवन धाजा गड़ाइल बा, ऊ बेसी होई त दस-बारह हाथ के होई. एक हाथ में डेढ़ फुट होला. एकर माने बीस फुट बूझ ल. अब खतरा एही से समझल जा सकेला कि धाजा के बांस अइसन सौ बांस नीचे पानी चल गइल बा. ई सुन के त हमार माथा चकरा गउवे मलिकार. एतना नीचे त पाताले नू होई. एकर माने इहे नू भइल कि पानी अब पातालपुरी से निकाल के पीये के परी. पांड़े बाबा त अउरी हड़का दिहुवीं ई कह के कि अबहियो से लोग ना मानल आ घरे-घरे बोरिंग गाड़े से बाज ना आइल त एक दिन अइसन आई कि सभका बून भर पानी खातिर चिरई-चुरुंग नियर छिछियात फिरे के परी. हमरा तब बुझउवे मलिकार कि उहां के सांच बात कहतानी. पहिले बीस फुट के एगो पाइप आ पांच फुट के एगो जाली लगा के जवन कल हलत रहली हा सन, ओइमें से अइसन पानी निकली कि बुआई जे छाछात गंगा जी समा गइल बाड़ी. पर साल गरमिया में कलवा आपन रोज रात खानि सूख जाव. मिस्त्री बोलवनी त ऊ कहलस कि एगो अउरी पाइप डलवा दीं. मने पौंतालीस फुट पर पानी निकलल आ कल सूखे के बेमारी बन भइल.\n(ओमप्रकाश अश्क स्वतंत्र पत्रकार हैं. आलेख में व्यक्त विचार उनके निजी हैं.)\nTags: Article in Bhojpuri, Bhojpuri, Congress\nFIRST PUBLISHED : May 17, 2022, 16:40 IST


When Suresh Paswan went to Lalu Yadav for job of sub-inspector he made him minister in Bihar government Bhojpuri: जब लालू भी एगो युवक आइल दारोगा के नौकरी खातिर पैरवी करावे, बना दिहले मंत्री – News18 हिंदी\nBhojpuri: जब लालू भी एगो युवक आइल दारोगा के नौकरी खातिर पैरवी करावे, बना दिहले मंत्री\nलालू केहू के अइसन-अइसन काम कर देत रहले जवना के उ आदमी सपना में भी ना सोचले रहत रहे इ घटना ओ समय के ह जब लालू बिहार के मुख्यमंत्री रहले. एक दिन सीएम आवास के बहरी एगो पेड़ के नीचे बइठल रहले. तबे उनका पास एगो युवक आईल. ओकरा बाद लालू युवक के चुनाव लड़े के सलाह दिहले. जानीं उ शख्स के बारे में...\nLast Updated : April 28, 2021, 15:09 IST\nबिहार के पूर्व मुख्यमंत्री अउर राजद सुप्रीमो लालू प्रसाद यादव अपना अलगे अंदाज से राजनीति में पहचान बनवले बाड़े. एही से लोग उनका के अजब भी बतावेला अउर लालू गजबो के कामो करेले. लालू अब चारा घोटाले के मामले में जेल से बाहर आ जइहें. उनका जमानत मिल गईल बा. अभी उ बीमार बाड़े अउर दिल्ली के एम्स में इलाज चल रहल बा. रिहाई के बाद भी लालू कुछ दिन अभी एम्स में ही रहिहें.\nलालू भले अभी जेल अउर बीमारी के चक्कर में पड़ल बाड़े लेकिन एगो उहो समय रहे जब उ पूरा स्वस्थ रहले अउर शासन-प्रशासन_सियासत में मजबूत पकड़ रखत रहले. अपना चुटीला अंदाज से भी उ जानल जात रहले.बोले के अंदाज अ काम के तरीका उनकर निराला रहे. उनका बोले के अंदाज एतना चुटीला रहत रहे कि लोग के हंस-हंस के पेट फूल जात रहे. उनका एह अंदाज के विरोधी लोग भी कायल रहले. लालू आपन सियासी सूझ-बूझ से देश के शीर्ष नेता लोग के भी आपन लोहा मनवले रहले.\nलालू आपन हुलिया अउर बातचीत के अंदाज से अपना के अइसन राखत रहले कि आम लोग के भी अइसन बुझात रहे कि लालू भी उनके जइसन बाड़े, उनका बीच के बाड़े. लालू केहू के अइसन-अइसन काम कर देत रहले जवना के उ आदमी सपना में भी ना सोचले रहत रहे इ घटना ओ समय के ह जब लालू बिहार के मुख्यमंत्री रहले. एक दिन सीएम आवास के बहरी एगो पेड़ के नीचे बइठल रहले. तबे उनका पास एगो युवक आईल. आपन नाम बतवलस सुरेश पासवान. लालू से कहलस कि दारोगा के नौकरी में सिफारिश करावे खातिर आइल बानी. ओकर बात सुनला के बाद लालू पूछले- तू थाना के दारोगा काहे बनल चाहत बाड़? तू बिहार के दारोगा बनअ. ओकरा बाद लालू युवक के चुनाव लड़े के सलाह दिहले. युवक कहलस कि हमरा पास त चुनाव लड़े के पइसे नइखे. तब लालू अपना पास से सवा लाख रुपया उ युवक के दिहले. संयोग से सुरेश पासवान चुनाव में विजयी हो गइले.\nचुनाव लड़े खातिर लालू से मिलल सवा लाख रुपया में से सुरेश के पास 25 हजार रुपया बच गइल रहे. चुनाव जीतला के बाद उ 25 हजार रुपया लेके लालू के घर पहुंच गइले लेकिन लालू उ पइसा लिहले ना. सुरेश से कहले-इ पइसा तू अपना पास राखअ, आगे काम आई. 1997 में जब लालू बिहार में आपन सरकार बनवले त सुरेश पासवान के मंत्री बना दिहले. एह तरह से जवन युवक दारोगा के नौकरी के पैरवी करावे खातिर लालू के पास गइल रहे उ अब उनका कैबिनेट में मंत्री बन गइले. लालू प जयंत जिज्ञासु एगो किताब लिखले बाड़े जवना के नाम ह 'लालू प्रसाद की अनकही दास्तान' हिंदी में छपल इ किताब में लालू से जुड़ल कईगो अइसनके प्रसंग के चर्चा बा.\nएगो अइसनके रोचक किस्सा शिवानंद तिवारी से जुड़ल बा.\nशिवानंद तिवारी लालू के बहुत करीबी सहयोगी हवें. . कुछ समय तिवारी लालू के घुर विरोधी भी बन गइल रहले. शिवानंद तिवारी चारा घोटाला के शुरूवाती दिन के बात के याद करके कहत बाड़े- बिहार में चारा घोटाला के मामला भइल रहे. हमहुं ओकरा के उजागर करे वाला में शामिल रहनीं. लालू के साथ छोड़के समता पार्टी ज्वाइन कर लेले रहनीं अउर विधायक भी बन गइल रहनीं. ओने चारा घोटाला में लालू यादव के मुख्यमंत्री पद से हटे के पड़े अउर लालू जेल भी गइले.\nलालू के जेल से निकलला के अगला दिन के बात ह सुबह के साढ़े छह से सात बजे के समय रहे चाय अउर अखबार लेके बइठल रहनीं. तब फोन के घंटी बाजल. जब फोन उठवनी त दोसरा ओर से आवाज आइल -रउरा फलाना नंबर से बोल रहल बानी. हम कहनी जी. त फिर आवाज आइल लीं बात करीं. अभी हम पूछले चाहत रहनीं कि केकरा से बात करीं, के बात करी. तबे ओने से लालू प्रसाद यादव के आवाज आइल- बाबा प्रणाम. शिवानंद तिवारी कहतरे कि अपवाद ह. केहु के एकर अइसन उदाहरण अउर कहीं ना मिल सकेला. कहे के मतलब इ कि लालू के अंदाज निराला ह उ दोसरा आदमी में ना मिल सकेला. (लेखक माधुरी कुमारी पत्रकार हैं. यह उनके निजी विचार हैं.)\nFIRST PUBLISHED : April 28, 2021, 15:09 IST\nगर्मियों में इन चीज़ों को करें डाइट में शामिल, टेस्ट और हेल्थ का लगेगा डबल डोज


परुआ बैल के हेहव के आसा (बतकुच्चन 166) – Anjoria\nपरुआ बैल के हेहव के आसा\nएह पर तनी रुक के चरचा होखी कि परुआ कि पड़ुआ. अबहीं मान के चलल जाव कि परुआ बैल ओह बैल के कहल जाला जवन काम का बेरा थउस के बइठ जाव. ओकरा बस बहाना खोजे के रहेला बइठे के. आ परुआ खाली बैले ना होले सँ आदमियो में परुआ खूब होले. सोचीं कि कवनो कठिन विषय के इम्तिहान एन मौका पर टार दिहल जाव त विद्यार्थियन के कतना खुशी होला. जानत रहेलें कि आजु ना काल्हु इम्तिहनवा द देबही के बा बाकिर पल भर के चैन मिलल त खुश हो जाले. बहुत कमे मिलिहें जे एह समय के इस्तेमाल विषय के तइयारी में लगइहें. हमरो जब तब बतकुच्चन लिखे से राहत मिलेला त ओइसने खुशी होला. ई कबो ना होखे कि एक कड़ी लिख के राख दीं बाद में कबो काम आवे ला. पिछलो बेर इहे भइल जब विज्ञापन विभाग का कृपा से बतकुच्चन वाला पनवे ना रहल. बाकिर एक हफ्ता के आराम का बाद आजु लिखे के बइठहीं के पड़ल.\nपरुआ आ पड़ुआ आम बोल चाल में एके मानल जाला. बाकिर चूंकि भईंस के बच्चा पड़रू, पड़वा, भा पाड़ा कहाला से परुआ आ पड़वा के अलग राखल बुद्धिमानी होखी. बात पड़ुआ के चलल त सोचे लगनी के पड़ जाए वाला के पड़ुआ कहाला त लड़ जाए वाला के लड़ुआ भा अड़ जाए वाला के अड़ुआ काहे ना कहाव? बात बात पर लड़े ला तइयार आदमी के लड़ाकू कहल जाला. एह लड़ाकू आ लड़ाका में अन्तर माने के चाहीं. लड़ाका वीर लड़वइया के कहल जाला. उ बात बेबात ना लड़े बाकिर लड़े के पड़ जाव त पीछे ना हटे. ओही तरह अड़े वाला के अड़ियल कहल जाला अड़ाकू भा अड़ुआ ना. सही बात का बा से त पता ना बाकिर शायद एह चलते कि अड़ुआ सुन के अरुआ भरम मत हो जाव. अरुआ बासी के कहल जाला जवन अरुआइल होखे भा अरुआ गइल होखे. अरुआ के बात चलल त अरवा धेयान में आ गइल. अरवा आ उसीना चाउर के दू गो खास प्रकार होला. उसीनल धान से बनल चाउर के उसीना कहल जाला आ धान के वइसहीं कूट के निकालल चाउर के अरवा. उसीना भा उसिनाइल त बहुत कुछ हो सकेला बाकिर अरवा के कवनो दोसर मतलब हमरा खोजले नइखे भेंटात. एकदम से नया के अर्वाचीन जरूर कहल जाला संस्कृत में आ एकर चीन से कवनो संबंध ना होखे ठीक ओही तरह जइसे चीनी के चीन से कवनो लेना देना ना होखे. अलग बाति बा कि चीन के आदमी चीनी कहालें. वइसहीं तेल त कई एक हो सकेले जवना के सवाद करुआ भा कड़ुआ होखे. बाकिर करुआ भा कड़ुआ तेल त बस सरसो के तेल के कहल जाला. भा हो सकेला कि करुआ तेल के नाम ओकरा गंध का चलते पड़ल होखे. सरसो तेल के खास पंजेंट स्मेल होला. अब जइसहु नाम पड़ल होखे एह पर कड़ुआहट पैदा करे के जरूरत नइखे. कड़ुआहट ओह स्थिति के कहल जाला जब विचार भिन्नता का चलते आपस के संबंध में कड़ुआपन आ जाव.\nअब जब अतना परुआ करुआ अरुआ के जिक्र हो गइल त भरुआ के काहे छोड़ दिहल जाव. जब रोटी में कुछ अउर भर के पकावल जाला त उ भरुआ कहाला. एह पर याद पड़ल कि भभरी, लिट्टी आ बाटी तीनो में मसालेदार कुछ ना कुछ भरल जाले बाकिर तीनो अलग अलग होला. तवा पर पकावल गइल त भभरी, तेल में पकावल गइल त लिट्टी आ गोईंठा जरा के पकावल गइल त बाटी. अब बाटी के बात चलल त बतवला में कवनो हरज ना होखे के चाहीं कि बलिया के बाटी मशहूर होखला का बावजूद हमरा सवादे ना चढ़ल जइसे कुनरी, करैला भा कुन्दा के सब्जी. आ चलत चलत भरुआ का बहाने भँड़ुओ के बात करत चलीं. भँड़ुआ भँड़ैती करेला बाकिर भाँड़ ना होखे. भाँड़ राजा के गुण गावे वालन के कहात रहे जबकि भँड़ुआ बेसवा के गुण गाए वाला के कहल जाला.\nPrevious Post: मल्टी स्टारर फिल्म ‘हमसे बढ़कर कौन’ के शूटिंग शुरू बा\nNext Post: म से मोदी आ म से महंगाई\nBad nik NEEMAN. Theth bhojpuri\nbahut sundar jankari !!!!!!!!


खबर एक नजर में (13 मई 2011) – टटका खबर\nखबर एक नजर में (13 मई 2011)\nममता बनर्जी वामफ्रंट के सफाया करा दिहली\nचौंतीस साल से सत्ता सम्हरले वामफ्रंट के करारा झटका देत ममता बनर्जी अपना “मा, माटी, मानुष” का नारा का साथ दू तिहाई से बेसी के बहुमत जीत लिहली. उनुकरा पार्टी तृणमूल कांग्रेस के अकेलही बहुमत मिल गइल बा, बाकिर संकते बा कि कांग्रेसो के सरकार में शामिल करइहे.\nजयललिता तमिलनाडू पर काबिज भइली\nमतदाता लोग के लुभावे खातिर दिहल रंगीन टीवी करुणानिधि खातिर कवनो काम ना कइलस. वोट में करुणानिधि के जइसन सफाया हो गइल वइसन त केहू के अंदाजा ना रहे. कांग्रेस खातिर ई बड़हन सबक बा कि भ्रष्टाचार के बरदाश्त करे का मूड में अब जनता नइखे. ओहिजो जयललिता के दू तिहाई बहुमत मिल गइल बा. बगल के राज्य पाण्डिचेरी में जयललिता के पार्टी बहुमत ले लिहले बा.\nअसम में भाजपा के सपना धूल धूसरित हो गइल\nबड़ा चाव से भाजपा अबकी आसाम का चुनाव में उतरल रहे. ओकर दावा रहे कि ओहिजा ऊ सरकार बनाई बाकिर वोट में ओकरा करारी हार मिलल. अगर भाजपा आ अगप व्यावहारिक धरातल पर उतर के समझौता कर लिहले रहीत त हो सकत रहे कि ओहिजा कांग्रेस के हार हो जाइत बाकिर भइल दोसर. कांग्रेस ओहिजा लगातार तीसरा बेर सरकार बनावे जा रहल बिया.\nवामफ्रंट के सफाया पूरा हो गइल केरल से\nकेरल में हर बार का चुनाव का तरह उलटफेर करत अबकी यूडीएफ बाजी मारत लउकत बा. एलडीएफ का हाथ से बहुमत निकलल लागत बा.\nभाजपा के ललचा ललचा दिहले वोटर\nआजु जब मतगणना के शुरुआती रुझान मिलल शुरु भइल त एगो बड़हन अचरज सामने आवत लउकत रहे. आसाम, पश्चिम बंगाल, तामिलनाडु, पुड्डुचेरी, केरल हर जगहा ओकर उम्मीदवार कुछ सीटन पर आगा चलत रहलन. थोड़की देर खातिर लागल कि भाजपा के कमल हर राज्य में खिल जाई. बाकिर ई हो ना सकल. हालांकि भाजपा आसाम छोड़ कवनो दोसरा राज्य में नामे खातिर मौजूद बिया. सीट ना मिलल ओकरा खातिर कवनो हार जइसन नइखे, हर जगहा एकाध सीट पर आपन दमदार मीजूदगी देखावल जरुर ओकर खासियत मानल जाई.\nविधानसभा चुनाव परिणाम 2011


एक्शन स्टार विशाल सिंह के फिलिम लेआईब दुलहनिया पाकिस्तान से6मई से रिलीज – Anjoria\nअप्रैल 30, 2016 लेआईब दुलहनिया पाकिस्तान से, विशाल सिंह\nरियल एक्शन के जादूगर आ एक्शन सुपरस्टार विशाल सिंह के लाजवाब एक्शन आ शानदार कहानी अउर सुने में नीक गीत संगीत से सजल नया भोजपुरी फिलिम “ले आईब दुलहनिया पाकिस्तान से”6मई से देश भर में शानदार रिलीज ला तइयार बा. एकरा के बिहार, मुंबई, आ उत्तर प्रदेश में एके साथ रिलीज कइल जा रहल बा.\nइंटरनेट पर जारी भइल एृकरा फस्ट लुक आ ट्रेलर के खूब पसन्द कइल गइल बा आ एकर रिलीज लेके सगरी भोजपुरी सिनेमाजगत उछाह में बा. एकर गाना पहिलही से लोग का जबान पर चढ़ गइल बा आ एकरा के बड़का वितरक लोग मुंहमांगल दाम दे के खरीदले बा. विशाल सिंह के फैन फालोईंग गजब के बा आ इनका पहिला फिलिम हथियार के लोग जमके सराहले रहे. हथियार के निर्देशक रहलन जगदीश र्श्मा मुन्ना भाई.\nविशाल जानेलें कि रियल एक्शन के जरिये दर्शकन के दिल में उतरल जा सकेला. विशाल सिंह आ तनुश्री के जोड़ी एह फिलिम के प्लस प्वाईंट बा आ रमाकांत प्रसाद के निर्देशन सोना में सोहागा जोड़े के काम कइले बा. एह फिलिम में एगो कुत्तो के शानदार काम देखे के मिली. एकरा के फिलिम खातीर बकायदा तीन महीना के ट्रेनिंग दिआइल रहे. एकर शूटिंग उत्तर प्रदेश के बस्ती आ सिद्धार्थ नगर, काठमांडु अउर मुंबई वगैरह जगहन पर भइल बा. एह फिलिम में भोजपुरिया दर्शक पहिला बेर कराटे के युद्ध देखीहें.\nराधारामधारी प्रोडक्शन के बैनर तले बनल एह फिलिम के निर्माता हउवन रामधारी सिंह. अपराध आ अपराधियन के बदलत रूप आ सरहद पार के कोमल आ भावभरल प्यार दर्शावत निर्देशक रमाकांत प्रसाद के एह फिलिम के कहानीकार संजय सुहाना, गीतकार प्यारे लाल यादव आ पवन पांडे, संगीतकार खुद रमाकांत प्रसाद, कैमरा मैन राम केसी, नृत्यनिर्देशक संजय कोरबे, एक्शन सम्राट, आर्ट सतीश, आ संपादक गोविन्द दुबे हउवें.\nकलाकारन में एक्शन स्टार विशाल सिंह आ इनकर नायिका तनुश्री का साथे बाड़ें संपदा, अवधेश मिश्रा, अयाज खान, सिद्धार्थ वगैरह.\nअपना फिलिम लेआईब दुलहनिया पाकिस्तान से के प्रदर्शन से पहिलहीं सुर्खी आ शोहरत बटोरत भोजपुरी सिनेमा के रियल एक्शन स्टार विशाल सिंह पर सगरी भोजपुरी सिनेमा जगत नजर टिकवले बा. केहू इनका के भावी सुपरस्टार बतावत बा त केहु भोजपुरी सिनेमा के आमिर खान. फिल्म फाईनेंसर आ निर्माता दुर्गा प्रसाद मजूमदार के कहना बा कि विशाल का बारे में जवन सुनतानी ओहसे लागत बा कि विशाल बहुते आगे जइहन. लागत बा कि भोजपुरी सिनेमा जवना रियल एक्शन स्टार ला तिकवत रहुवे तवन मिल गइल बा अब.\nजानल मानल निर्माता आ वितरक अभय सिन्हा के विशाल में टाईगर श्राफ के झलक लउकत बा. विशाल सिंह के बारे में चर्चित निर्माता आ वितरक आलोक कुमार के कहना बा कि विशाल के कैरियर आवे वाला दिनन में बहुते विशाल होखे वाला बा.


Launda Naach is folk tradition of Bhojpuri once consideredadisplay of splendor – News18 Hindi\nBhojpuri Spl: भोजपुरी के लोक-परंपरा में लवंडा नाच, कबो रहे वैभव के प्रदर्शन\nलवंडा क नाच जीवन में रस घोरे वाला अईसन माध्यम रहे कि ओकरा में सामूहिक मनोरंजन होखे. एह काम में लईका-सयान, बूढ़वा-जवान सब शामिल रहे. कहीं कहीं त इ रहे कि बाप-बेटा एक साथ आनंद उठावत रहलन जा.\nLast Updated : February 09, 2021, 16:04 IST\nबहुत लमहर समय ले भोजपुरी प्रदेश में शुद्ध मनोरंजन क साधन लवंडा नाच रहल ह. केहू आत्मिक सुख खातिन नाच देखे त केहू के इ वैभव प्रदर्शन क माध्यम रहे. एगो आउर विचार क लोग एमे शामिल रहलन. जईसे कि कुछ लोगन के नाच क जूनून रहल. अपनी खित्ता में एक्को नाच उ लोग छोड़त ना रहलन. अईसन मनई जब नाच देखे जाय त उनकरा संघे दू-चार को लंगोटिया जरुर जात रहे. रस्ता में पान-बीड़ी क खर्चा उहे उठावे. एतने नाही, कुछ लोग नाच क एतना आसिक रहलन की समय-समय पर आपन पईसा लगा के नाच करवावे. नाच देखे में केहू उनके इ कह दे कि ‘एतना शउख ह त आपन करवा के देखा’, फिर का! कवनो अनमोल चीज बेच के करवावे के परे तबो ‘आपन नाच’ करवा के छोड़े.\nआज त अईसन बखत आ गईल बा की घर घर में मशीनी बक्सा रख गयल बा. बक्सा में बईठ के दू-चार लोगन के जवन ठीक लागत बा उहे सुनावत बाड़न जा आउर सबरी जनता उहे सुनत बा. कला देखावे में जनता के कहीं कवनो भागीदारी ना ह. इ अलग बात ह की एकरी बादो येह बक्सा के लोग खूब पसंद करत हवे. लेकिन लोक कलाकारन की संग्हे अईसन ना रहे. आप उनकरा से आपन पसंद क गाना गवा सकत रहलीं. उनकरा संग्हे खुद झूम-नाच सकत रहलीं. मतलब की नाच में देखहू वालन क भागीदारी रहे. इ सही ह की लोग येह काम के बहुत सम्मान से ना देखे. लेकिन आनंद की संग्हे अपनी जिनगी में ओकर उपयोग खूब होखे. हमरा के याद बा की लोग कवनो प्रसिद्ध लवंडा क नक़ल क के अपनी पत्नी आउर प्रेमिका के प्रभावित करत रहलन जा. लवंडा क नाच जीवन में रस घोरे वाला अईसन माध्यम रहे कि ओकरा में सामूहिक मनोरंजन होखे. एह काम में लईका-सयान, बूढ़वा-जवान सब शामिल रहे. कहीं कहीं त इ रहे कि बाप-बेटा एक साथ आनंद उठावत रहलन जा. परिवार में जे तनी संकोच करे, छोट-बड़ क लिहाज करे उ छुपके देखे. लेकिन देखे वालन क कमी ना रहे. जेठ की दुपहरिया में खाली गोड़ लोग नाच देखे चल जायं. लुह-सुह से केहू ना डेराय.\nनाच देखे एक से एक शरीफ आउर एक से एक लंठ लोग जात रहलन ह. लेकिन बिरले कवनो मूरख अईसन रहे जे लवंडा की मरयादा के ठेस पहुंचावे. आप सोची की केहू लवंडा के नीक-जबुन कुछ बोल दे त लवंडा रूसा जाय. नाचे से मना क देवे. त नाच में बयिठल रसूखदार लोग ओकरा के मनावे जाय. अईसन समय में जाति-धरम, उंच-नीच, छोट-बड़ क बंधन टूट जाय. बयिठले में अमीर-गरीब आउर जाति क भेद रहे. तबो हर तरह क लोग आपन जगह बना लें.\nतब लोग दुनियादारी के साथे अपनहू खातिन जियत रहे. सब काम छोड़ के मनोरंजन खातिन समय निकाल ले. खूब आनंद होखे. बियाह-शादी, जनवासा बरात, मुरहा लईका भईले पर नाच करवावे क चलन खूब रहल ह. कहीं देखा देखी होखे, त कहीं क रीति रहे. कहीं लोग रुतबा देखावे खातिन करत रहलन जा. नाच करे/करावे वाली छोट-बड़, कई गो मंडली रहलीं सो. भोजपुरी माटी में त कुछ अयिसनो मंडली रहलिन सो जिनकर सट्टा लिखावे खातिन सोरस लगावे के परे. मुंह मागल पईसा दिहले की बादो जरूत पर सट्टा ना मिले. मंडली मशहूर उहे रहलिन सो जवनी क कलाकार बढ़िया नाचे या त जिनकरी नाच में चिक्कन दिखे वाला कम उमर क लईका मेहरारू की भेस में रहें सो, ओह नाच का मांग ढेर रहे.\nओह संस्कृति क खासियत देखीं. लोग दिनभर खेती-किसानी में काम करे आउर रात भर नाच देखे. बहुत धैर्य की संग्हे इ कुल होखे. आज लोग बात बात पर लड़ जात हवे लेकिन तब सब तरह क दबाव आउर अभाव नाच में जाके लोग बाग़ भुला जाय. ओईसे त श्रमिक समाज हमेशा से रचनात्कम रहल ह. हमेशा कुछ न कुछ करत रहले क परम्परा उनहन लोगन की इहां रहल हिय. लेकिन होली-दिवाली में नाच गाना क विशेष प्रचलन रहे. खासकर होली में त एक महीना नाच होखे.\nसरसती पूजा से लेके बूढ़वा मंगर ले लोग लागल रहे. एह आयोजन में बढ़िया खर्च आवे. एक महीना लवंडा खाय आउर गांवे में रहे. एह बीच में ओकर खायल-पीयल आउर सिंगार-पटार क पूरा खयाल रखल जाय. काजर, टिकुली, लाली, पाउडर सब जुटावे के परे. एह समय पूरा गाँव ओकर सेवा करे. ठीक वोईसे जईसे कि दमाद क होखे ले. लोग अपना घरे से अनाज देके लवंडा खातिर पईसा जुटावत रहलन. गाँव में नाच ना देखे वाला लोग खूब भुनभुनाय लेकिन केहू उनकर ना सुने. दूसर बात इ की उहो मने-मने भुनभुनाय. खुल के विरोध करे ना आवे. एह स्वाभाव के लोगन के मालूम रहे कि बहुमत नाचदेखावा लोगन क ह. चुपे रहले में भलाई ह.\nनाच में परिवर्तन आईल फिलिम से. हिंदी में जब फिलिम बने लागल त नाचे वाला कलाकार ओकरा के नक़ल उतारे लगलन जा. इ नक़ल उतारे क काम एसे शुरू भयल कि जनता में एकर मांग बढ़ गईल. नाच देखे वाला नवछेड़िया लईका एही पर लोटे लगलन जा. फिलिम क गाना गावल लवंडन क मज़बूरी हो गईल. येह मांग की जड़ में जाईब त समझ आई कि इ समय क बदलाव रहे. जे अपना के समय की संग्हे आगे ना बढ़वलस ओकरा के समाज नकार दिहलस. एह मामले में आप देखब की जनता बड़ी निर्दयी ह. ओकरा के अपनी पसंद क चीज चाही. जे ना दे सकेला ओकर समाज में खोज-पूछ ना होले. सनीमा अयिले की बाद नाच-गाना के भरपूर मान्यता मिल गईल. आज परिवार क लोग लईका-लईकीन के नाचे-गावे सिखावत हवन जा. बल्कि छोट-बड़ शहर/क़स्बा में नाच-गाना सिखावे वाला इस्कूल बन गयल बाड़न स. अब हमहन के इ जरुर सोचे के चाही की फिलिम में नाचल-गावल बहुत बड़हर काम मानल जाला, आउर कलाकार अपनी लईका/लईकी के नाचल गावल सिखावत हवे लोग. लेकिन लोक में जवन गावे/नाचे वाले लोग हवे उनकरा के इ कुल कहीं से बाउर ना लगे.\nअब एकर दूसर पहलू देखीं. पाहिले लवंडा नाच के समाज ठीक ना माने. कवनो लईका नाच क हिस्सा बनल चाहे त परिवार में केहू तईयार ना होखे. लवंडा बनल त दूर क बात हिय. गांव-समाज क लोग अपनी लईका-लईकी के नाच-गाना में कवनो रूप में भाग ना लेवे दे. जबकि इ तबो बढ़िया कला रहे आउर आजो उहे ह. तब कुछ परिवार आउर जाति विशेष क लोग येह काम से जुड़ल रहलन जा. जब आप येह काम करे वालन की बारे में खोजब त मिली की अईसन नाचे-गावे वाला लोग ज्यादातर गरीबी में जियत रहलन जा. खेती-बारी ना रहे. मजूरी से जीवन चले. कईगो लवंडा त अयिसनो रहलन की खेती-किसानी की समय खेत में मजूरी करें आउर फिर कटिया-बिनिया की बाद खाली समय में नाचे-गावे. त कुल मिला के खोजबीन से पता चलल कि नाचल-गावल कला प्रेम से अधिक गरीबी/बेरोजगारी क नतीजा रहे. (लेखक रमाशंकर कुशवाहा वरिष्ठ स्तंभकार हैं.)\nBhojpuri Bhojpuri News पटना बिहार रांची वाराणसी


मोदियात दुनिया का बीच भगले त गइले बेटा : बाति के बतंगड़ – 13 – Anjoria\nदिसम्बर 12, 2016 बाति के बतंगड़, मोदियात दुनिया का बीच भगले त गइले बेटा\nअबकिओ के दिवाली में पर्यावरण आ पशु प्रेमी होखे के दिखावा करे वाला लोगन के प्रवचन जम के भउवे आ करीब करीब ओतने जम के एह लोगन के विरोधो भउवे. मीडिया के तम्बू में आपन बम्बू घुसवले सोशल मीडिया आपन बातो कहलसि आ पटाखा के विरोध करे वालन के मजाको उड़वलसि. सोशल मीडिया के ताकत टीवी मीडिया पर निकहा अंकुसा लगा दिहले बावे. आ चैनलन के दादागिरी खतम हो गइल बा. उनका हर झूठ के काट पलक झपकते सोशल मीडिया पर पसरे लागत बा.\nयाद आवत बा एगो पुरान चुटकुला. दूरदर्शन के शुरुआती समय में कैदियन के साँझ बेरा दू घंटा दूरदर्शन देखावल जाव. बाद में कैदियन से पूछल गइल कि कइसन लागत बा त कहले सँ कि इहो त सजाये के हिस्सा हऽ, सहहीं के पड़ी ! बाद में प्राइवेट टीवी चैनलन के शुरुआत भइल त हर तरह के मनोरंजन देखे के मिले लागल. लोग एह तरफ अइसन लपकल कि दूरदर्शन देखे वाला उहे लोग बाच गइल जेकरा लगे केबुल कनेक्शन ना रहल. एह लोकप्रियता का माहौल में मीडिया चैनल वाले बेताज बादशाह बल गइलें. हर खबर के तूड़ मरोड़ के देश में अइसन माहौल बनावे लगले कि हिन्दू कहे में लाज लागे लागो हिन्दूवन के. हिन्दुत्व पर होखत एह हमला का पाछा रहलन एह चैनलन के विदेशी मालिकान आ देश में राजनीतिक गोलन के देशी-विदेशी मुखिया-मुखियाइन. देश के बहुसंख्यक जमात का बीचे बिखराव अतना बढ़ा दीहल गइल कि उनकर हैसियत कवनो माइनरिटिओ से बदतर हो गइल. देश में एगो अइसन वोट बैंक बना दीहल गइल जवना के लुभावे खाति पूजा-हवन-विसर्जन आ लाश जरावलो पर तरह तरह के बंदिश लगावे लगलीं सँ हिन्दू विरोधी सरकार.\nकहल जाला कि हर अति के अंत होला. आ जब एह अति का खिलाफ बैकलैश भइल त ई लोग अचकचा गइल. मोदी का पीछे बहुते लोग एही अनेत का चलते बिटोरा आइल. आ जब से मोदी सरकार बनल तब से हालात अतना बदल गइल कि राष्ट्रसंघ योग दिवस मनावे लागल आ एह साल पहिला बेर दिवालियो मनावल गइल ओकरा मुख्यालय में. अमरीका के राष्ट्रपति अपना सरकारी आवास पर दिवाली मनवले, डाक विभाग दिवाली पर टिकट निकलसि. इंगलैण्ड आ अब अमेरिका में होखत चुनाव में हिन्दुवन के रिझावल जात बा. मोदियात दुनिया का बीच हिन्दुस्तानो के मन मिजाज बदले लागल बा. दुश्मन के ढेला के जवाब ढेला से दिआए लागल बा.\nबाकिर एह सर्जिकल स्ट्राइकन से हिन्दुस्तान में रहे वाला देशहित-विरोधियन के करेजा पर साँप लोटे लागल बा. घुस के मरलऽ त कइसे घुसलऽ तवन बतावऽ. जेल से भागल अपराधियन के मार गिरवलऽ त काहे मरलऽ. कइसे भगवलऽ ? एगो खास वोट बैंक का चलते कांग्रेस खुलेआम अइसन करे लागल बिया कि दमड़ी के चाम गइल कुकुर के जाति चिन्हा गइल वाला कहाउत सोझा आ गइल बा. बेटी पतोहु के उमर वाला आ दोसरा के बीबी के आपन बना लेबे वाला एगो आशिक बुढ़वा एह बदजुबानी में सबले आगा बा. आ अपना बहिन के बीबी बतावत फर्जी कागजातन का सहारे ओकर संपलि हड़प लेबे वाला के बेटवो एह काम में पीछे नइखे रहत.\nअपना मीटिंग में एगो नशेड़ी के किसान बता के ओकरा के फाँसी लगावे खाति उसुका के मोदी के किसान विरोधी देखावे के कोशिश करे वाला गोल अबकि एगो रिटायर्ड सैनिक के जहर खियवा दिहलसि आ आनन फानन में शुरू हो गइल एकरा बहाने मोदी सरकार के सैनिक विरोधी बतावे के राजनीतिक कोशिश. आ सबले बेहयाई देखावत कांग्रेस के बबुओ अब अपना के सेना प्रेमी देखावल चाहत बाड़े. उनुका लागत बा कि सैनिक अतना बुड़बक होलें कि भुला जइहें कि कांग्रेसे सरकार एक रैंक एक पेंशन के मसला चालीस बरीस ले लटकवले रखलसि.\nचलत चलत सोशल मीडिया से एगो चुटकुला देख लीं.\nबिल्डिंग से बहरा लइका सब बम पटाखा छोड़त रहले सँ. एही बीच एगो आंटी जी पार करे लगली त लइका चिल्लाए लगले सँ – आंटी जी पटाखा ! आंटी जी पटाखा ! आंटी जी मुसुकी मारत कहली कि – ना रे पगला, अब ऊ बाति नइखे !\nदेश के माहौल के अनदेखी करत देशविरोधियनो के इहे हाल बा. एहनी के बुझात नइखे कि देश खटिया बिछावत बा कि खड़ा करत बा. गनीमत इहे बा कि जबले बूझ पइहें तबले देरी हो गइल रही.


अमला के माई : बतंगड़ – 101 – Anjoria\nबबुअवो कमाल के आदमी हवे. जबे लागेला कि अब ई सयान होखे लागल बा तबहिऐं कुछ ना कुछ अइसन बोल देला कि लोग माथा ठोक लेला कि हे भगवान, ई कहिया सयान होखी. आ जब लोग के ई हालत बा त ओकरा महतारी के पीड़ा सहजे समुझल जा सकेला.\nबेचारी आन देश से का-का सोच के आइल रहुवे. सास मुअली त घर के मलकिनि बनला का नाते उऩुका गोलो-गिरोह के मलकिनी बनि गइल. आ भतार के मुअते त रानी हो गइल. ओकरा इशारा बिना कवनो आदमी-जन हिल ना सकत रहुवे. एक जने आपन बेंवत देखावे के कोशिश कइलन आ गोल-गिरोह के गद्दी पर बइठला का बाद ओकर हुकुम पर नाचे ला तइयार ना रहलन त उनुका के उघार क के दलान से फेंकवा दिहलसि आ अपने ओह गद्दी पर बइठ गइल.\nअब एगो बेटा आ एके गो बेटी के महतारी घर के मलिकांव सम्हार लिहलसि. बिआहल बेटी बेटवा से जोग त रहुवे बाकिर दामाद अइसन गुरु घंटाल भेंटाइल रहुवे कि मौका मिलते पूरा ससुरारिए कब्जा ली. एहसे बेटिओ के घर के मलिकांव से फरके रखली. लोग त इहे जानत रहुवे कि बेटवा अबहीं अनुभवहीन बा बाकिर महतारी के त बढ़िया से मालूम रहुवे कि ऊ मतिहीनो हवे. ओकरा ऊपर कोढ़ में खाज का तरह ओकरा नशो धरा गइल आ बगैर नशा कइले ऊ रहिए ना सकत रहुवे. नशा त बेटिओ के धराइल बा आ साँझ होखते उहो टुन्न हो जाले. बाकिर बेटवा के अमल उनुका ला मुसीबत रहुवे.\nमहतारी पहिले त प्लान बनवली कि गाँवो के मलिकान अपने ध लीं बाकिर गाँव के बड़-बूढ एकरा ला तइयार ना भइलें त अपना एगो बराहिल के गाँव के गद्दी पर बइठवा दिहली आ ओकरे पाछे से गाँव के मलिकान सम्हार लिहली. ई इन्तजाम सबले बढ़िया साबित भइल काहे कि लूट-खसोट ई करसु बाकिर नाम जाव ओह बराहिल के. पूरा गाँवो जानत-मानत रहुवे कि एह बराहिल में अउर चाहे कवनो दोष होखे, ई बेइमान ना हो सके. बाकिर ओकर कमजोरी अइसन रहुवे कि अपना मलकिनी के इजाजत बिना मूततो ना रहुवे. ई इन्तजाम एह तरह ओह महतारी ला सबले नीमन रहुवे जे चाहत रहुवे के देर-सबेर बेटा एह जोग बनि जाव कि ओकरा के गद्दी पर बइठावल जा सके.\nपरदा पीछे से हर जतन कइली कि ओकर नशा छूटि जाव. एकरा ला ओकरा के बाहरो भेजली कई हप्ता के इलाज का बाद जब आइल त कुछ दिन ला लागल कि एकर अमल अब छूटि गइल बा. बाकिर ई भरम जल्दिए टूट गइल. एही बीच गाँव के गोतिया-देयाद गद्दी पर से इनका बराहिल के हटा के आपन आदमी बइठा दिहलें. आ ओहि दिन से महतारी बेटा के दुर्दिन शुरु हो गइल. पहिते त सोचली कि ई नयका आदमी उनुका के सजा करावे के इन्तजाम करी आ तब ई अपना ला गाँव के आम आदमी के दया-ममता बिटोर के फेरु गद्दी पर काबिज होखे के कोशिश करीहें. बाकिर ई नयका आदमी अतना चालाक निकलल कि गाँव का लोग के शिकायत अनसुनी करत रहल आ महतारी-बेटा का खिलाफ कवनो कार्रवाई ना कइलसि.\nजबरा मारबो करे आ रोअहूं ना देव के हालत तब बनि गइल जब एगो दोसर आदमी चाणक्य बनि के आपन चोटी खोल के उनुका खिलाफ कानूनी लड़ाई के लगाम थाम लिहलसि. अब ऊ बेचैनो रहली बाकिर आम लोग के दया-ममता ना जीत सकत रही. काहे कि इहो आदमी आमे जनता रहुवे सरसरी निगाह में. अदालत से जमानत त मिल गइल बा बेटा-महतारी के बाकिर लोगो अब जाने लागल बा कि महतारी-बेटा कइसन घोटालेबाज ह लोग.\nबेटा के लगा त दिहले बाड़ी जनता के नेता बने ला आ बेटा के सिखावे-पढ़ावे ला अपना खास आदमी-जन के लगाइओ दिहले बाड़ी बाकिर बेटवा रहि-रहि के कुछ ना कुछ अइसन बोलिए देत .बा जवना से ओकर मतिसून आ अमली भइला के राज खुल जात बा. कबो ई आलू से सोना बनावे लागत बा, त कबो बेरोजगारी से आतंकी. अरे पगला तेहूं त बेरोजगारे बाड़े, त एहिसे आतंकी बने के कोशिश करत बाड़े का. लोग के बूड़बक बनावे का फेर में एकरे बुड़बकाही सोझा आ जात बा. आ महतारी कपार ठोक लेत बाड़ी.\nहे दइब, कुछहु करीह बाकिर केहू के अमला के माई जनि बनइह.\nअमला के माई


भक्त, दल्ला आ टार्ड के चरचा : बतगंड़ 37 – Anjoria\nमई 26, 2017 दल्ला आ टार्ड के चरचा, बतंगड़, भक्त\nजब सोशल मीडिया ना रहल त जवन रहल ऊ टीवी चैनल. जब टीवी चैनल ना रहल त जवन रहल ऊ अखबार. पता ना जब अखबार ना रहल त एह कोना के खबर ओह कोना ले कइसे चहुँपत रहल. हम त जब से होश सम्हरली तब से अखबार के जमाना देखत आइल बानी. एही कोलकाता, जब ई कलकत्ता रहुवे, के एगो मशहूर हिन्दी अखबार के सम्पादक ताल ठोंक के कहसु कि हम त राजभक्त हईं. जेकर राज रही ओकरे भक्ति करब. काहे कि हमरा विज्ञापन चाहीं. तबो केहू उनुका के भक्त के पदवी ना दीहल. आ अब जब सोशल मीडिया परवान धइले बा त बाकायदा एगो पदवी चल निकलल बा भक्त के. भर जिनिगी सरकार में आ सरकार के दलाली क के आपन रसूख बनावे वाला टीवी एंकरन के सभले बड़का परेशानी एही भक्तन से बा. पहिले त अइसनकन के एगो देवी जी इंटरनेटी हिन्दू के तगमा दिहली. सोचली कि ई गारी ह आ ई लोग तनि सकुचा जाई इन्टरनेटी हिन्दू कहला प. बाकि हो गइल उलुटा. ई लोग एकरा के बाकायदा आपन सम्मान बना लीहल आ शान से अपना का इन्टरनेटी हिन्दू कहे लागल.\nई ऊ समय रहल जब प्रेश्या शब्द बनलो ना रहल आ कुछ का कहीं, अधिकतर चैनल सम्पादकन के सूई 2002 प अटकल रहल. कवनो बात होखे, कवनो खबर होखे ओकरा के एह बहाने भा ओह बहाने 2002 आ मोदी से जोड़ला बिना काम ना चले. सुनत सुनत आदमी के कान पाके लागल जइसे कि रिपब्लिक टीवी के पहिलका दिन के पहिलका खुलासा कपरबथी करा दिहलसि. रिपब्लिक टीवी चालू भइल त पुरनका चैनलन के जमूरा एकरा ला एगो नया विशेषण खोज निकललें – सुपारी जर्नलिज्म. जइसे सुपारी ले के कुछ लोग खून करे के धंधा करेला वइसने कुछ पत्रकारन का बारे में कहाए लागल बा कि ई सुपारी ले के लालू, केजरीवाल, शशि थरुर जइसन नेकनीयत वालन के इमेज के खून करे में लागल बाड़ें. आ एही सुपारी जर्नलिज्म के शब्द सुन के हमार मन क गइल कि आजु भक्त, दल्ला आ टार्ड के चरचा क लीं.\nसोचे के बात बा कि कुछ लोग के भक्त के तगमा देबे वाला लोग का सोच के ई तगमा दीहल. भक्त त अपना आराध्य ला अपना के भुला जाला आ अपना आराध्य का भजन में लाग जाला. आ ऊ अपना के अपना आराध्य से अलगा ना देखे सोचे. ओकरा के भक्त कहल त ओकर सनमान कइल हो गइल. अरे भाई, कुछ अउरी सोचले रहतऽ लोग. जइसे कि सोशल मीडिया प चालू दोसर तगमा हई सँ लिब्टार्ड, आपटार्ड, दल्ला वगैरह. चमचा त बहुत पुरान हो गइल बा. आ चमचई के कलाकारन के एक से बढ़ि के एक नमूना रउरा अगले बगल भेंटा जाई. दल्ला दलाली से बनल शब्द ह. बाकि दलाल से ऊ बोध ना हो पावे जवन दल्ला से हो रहल बा. राशन कार्ड एक जमाना से बनि रहल बा बाकि एकरा के बाकायदा एगो कला का तौर प इस्तेमाल करे ला आपियन के जोड़ ना मिली. एह कला के अइसन इस्तेमाल हो गइल बा कि कवनो महिला से राशन कार्ड बनवा लेबे के पूछला प सैन्डिल से पुजाई होखे के डर हो गइल बा. आआपियन ला हम कबो आप के इस्तेमाल ना करीं काहे कि फेर कवनो शरीफ आदमी के आप कहल मुश्किल हो जाई. हर केहू भोजपुरिया त भेंटाई ना कि रउरा कह के काम चलि जाई. एगो नीकहा आदर वाला शब्द के गाली के पर्याय बना दीहला के कूवत अरविन्द ले अधिका ना हो सके केहू का लगे. लिब्टार्ड, आपटार्ड त बाकायदा गाली ह जवना के सेफ बना लीहल गइल बा. बाकि ढेर दिन नइखे जब इहो शब्द कोषन में शामिल हो जइहे सँ बतौर गाली. बास्टर्ड के टर्ड निकाल के आपियन से जोड़ के आपटार्ड बन गइल त सिकूलर से जोड़ के सिकटार्ड, लिबरल से जोड़ के लिबटार्ड बन गइल बा. वइसे आम बोलचाल में त सिकूलरो गारिए बनि गइल बा. काहे कि एह लोग के करम अइसने बा. ना त लालबत्ती ना उतारे वाला ललकेसवा के ओकर सही जबाब मिल गइल रहीत अबले. पैलेट गन से आन्हर भइल लोग एही चलते एगो लेफ्टीनेन्ट प भइल अत्याचार नइखे देख पावत. एहीसे हम सेकूलरिज्म से दू हाथ फरके रहीले. आ रउरो रहे के चाहीं.


रिंकू घोष के नगीना – Anjoria\nभोजपुरी के नंबर वन नायिका रिंकू घोष के जोड़ी सभही स्टारन संगे जम जाला. अब रिंकू घोष राजकुमार पांडे के फिलिम नगीना में नायक चिंटू पांडे संगे आपन रंग जमावत लउकीहे. एह फिलिम रिंकू घोष के कमाले कमाल देखे के मिली. हिट प हिट फिलिम देबे वाली रिंकू घोष असलम शेख निर्देशित ‘औरत खिलौना नहीं’ में जमके एक्शनो करत नजर अइहें. राजकुमार पांडे के फिलिम ‘खून भरी मांग’ के शूटिंग हालही में पूरा करवले बाड़ी रिंकू. बिहार का बाद मुंबई में देखावल जात ‘इ कईसन प्रथा’ फिलिमो में रिंकू के किरदार लोग के नीक लागल बा.\nराज कुमार पांडे के फिलिम ‘सात सहेलियां’, ‘जीना तेरी गली में’, आ ‘दुश्मनी’ में बतौर नायिका रंग जमावेवाली रिंकू के जलवा अब राजकुमारे पांडे के फिलिम ‘नगीना’ में देखे के मिले वाला बा. पिछला दिने एह फिलिम के शानदार मुर्हूत करावल गइल.


एगो नीमन फैसला – Anjoria\nकहात आइल बा कि भारत के करीब 17160 एकड़ जमीन बंगलादेश के कब्जा में बा आ बंगलादेश के लगभग 7110 एकड़ जमीन भारत का कब्जा में. जमीन के ई सब टुकड़ा कूचबिहार के राजा आ रंगपुर के फौजदार का बीच चौसर के बाजी में लिहल-दिहल गइल.\nपहिले जुआ भा चौसर में जमीनो के लेनदेन भइल करत रहे अइसन सबूत मिलेला. एने, नयका इतिहासकारन मानेले कि ई सब अग्रेजन के करतूत ह. ई तब भइल जब भारत आ पाकिस्तान के जल्दबाजी में बंटवारा कइल गइल. कुछ घेराइल-सकपकाइल लोगन के अइसनका जगहा डाल दिहल गइल जवन दोसरा देश का कब्जा में चल गइल. पीएम नरेन्द्र मोदी एह इलाकन के अदला बदली करे के जवन प्रस्ताव रखले बाड़न तवन उनकर राजनीतिक परिपक्वता के सबूत बा.\nहालांकि अइसन कइल भारतीय जनता पार्टी के पहिले के रुख के उलटा होखी, बाकिर ऊ सोच नक्शा का आधार पर बनल रहे ना कि राजनीतिक सामाजिक मजबूरी आ जरूरत का आधार पर. एह अदला-बदली ला साल 2011 में यू पी ए सरकार आ बंगलादेश में समझौता भइल रहे. ओकरो पहिले साल 1971 में इंदिरा-मुजीब भूमि समझौतो में कुछ अइसने भइल रहुवे. बाकिर कुछ काम ना हो सकला काहे कि एकरा के संसद से मंजूर करा के पक्का ना कइल जा सकल. एह तरह के समझौतन के संसद से पक्का करावे के होला. बाकिर अब राह खुल गइल बा. 31 सदस्यन से बनल संसदीय समिति एकरा के मंजूरी दे दिहले बिया. एह समिति के अध्यक्ष कांग्रेस के नेता शशि थरूर हउवें आ उनकर मानल ह कि अइसनका कइल देश हित में जरूरी बा. काहें कि एहसे भारत-बंगलादेश सीमा समस्या हमेशा ला सलट जाई.\nपहिले विदेश राज्य मंत्री रह चुकल शशि थरूर के अगुवाई वाली समिति दुनू देश के बीच सीमा तय करे ला 119वां संविधान संशोधन विधेयक के अपना कुछ सिफारिशन का साथ मंजूरी दे दिहले बिया. समिति केंद्र आ राज्य सरकारन से एकरा के लागू करावे में मानवीय पक्ष के ध्यान राखे आ पुनर्वास पैकेज के लागू करे के तरीको पर साफ राय बनावे के कहले बिया. सीमा निर्धारण करे से पहिले समिति एह बात पर जोर दिहले बिया कि राज्य सरकारन आ केंद्र का बीच बेहतर तालमेल बने आ माथ राजनीतिक स्तर पर राय विचार होखे.\nमोदी पिछला दिने असम के भाजपा कार्यकर्तन के रैली के संबोधित करत कहलन कि, हम एह तरह के बंदोबस्त करब जवना का बाद रोज-रोज असम आवे वाला आ एकरा के तबाह करे वाला बंगलादेशियन खातिर सगरी राह बंद क दिहल जाव. हमरा बात पर भरोसा करीं सभे कि असम के एह समस्या के स्थाई समाधान करे खातिर जमीन अदला-बदली के समझौता कइल जाई. ई समझौता दुनू देशन का बीच भूमि सीमा सहमति के तहत सीमा तय करे से जुड़ल बा.\nमोदी के आश्वासन अइसना समय में आइल बा जब भाजपा के प्रदेश इकाई आ असम गण परिषद एह तरह के समझौता के विरोध एह बात पर कइले बाड़े कि एह अदला-बदली में असम के बंगलादेश के बनिस्बत अधिका जमीन देबे के पड़ी. प्रधानमंत्री कहलन कि जमीन के अदला बदली असम के जनता आ सीमा के सुरक्षे खातिर कइल जाई आ राज्य के कवनो तरह के नुकसान करे ला ना. ऊ कहलन, हम पूरा जिम्मेदारी से ई बात कहत बानी.\nकहलन कि जमीन के अदला-बदली के समझौता लेके राज्य के जनता के भावना ऊ जानत बाड़े आ असम के सुरक्षा से कवनो समझौता ना करीहें. ईहे ना, एह अदला-बदली में भारत के कानूनी तौर पर 2777 एकड़ उहो जमीन मिल जाई जवन ह त भारत के बाकिर ओह पर राज चलेला बंगलादेश के. इहे ना एही तरह बंगलादेश के 2267 एकड़ जमीन बंगलादेश के मिल जाई. ई एगो पोढ़ समझौता बा जवन दू गो मित्र राष्ट्रन का बीच सीमा के अनबन के खतम क दी.\nभारत एगो बड़हन लोकतांत्रिक देश ह आ अपना गरिमा के देखत ओकरा एह अदला-बदली के शालीनता से सकार लेबे के चाहीं. साल 2013 में असम के मुख्यमंत्री तरुण गोगोई खुला रूप से एह अदला-बदली के वकालत करत कहले रहलन कि एहसे असम के प्रत्यक्ष लाभ मिली. बीतल बरीसन में तृणमूल कांग्रेस एकर विरोध कइले रहुवे बाकिर अबकी बेर एकर एगो नेता सौगत बोस 31 सदस्य वाली संसदीय समिति में शामिल बाड़े आ उहो एह समझौता के मंजूर कइले बाड़न. एहसे भारत के चीनो से सीमा वार्ता करे में सहूलियत मिली.\nPrevious Post: का बाँचल बा गाँव में\nNext Post: कुछ कविता


कलयुग – Anjoria\nMarch 30, 2015 Editor निबन्ध, साहित्य 0\nरउरा मानी चाहे ना मानी, बाकिर धोखाघड़ी, ठगी आ एक दोसरा के टॉग खींचे के जमाना में ईमानदारी के मजे मजा बा. रउरा सभे के हमार बात अटपटा लागत होई, हमरा के पागल आ सनकी समझत होखब, कि कलयुग आ भ्रष्टाचार के जुग में अईसन कहे के हिम्मत करत बानी. मालिक, हमार बात त तनिक सुनीं. हम पुरा ईमानदारी से आपन बात दोहरा सकत बानी भा कहीं कि खुलासो कर सकत बानी.\nईमानदार होखला प सबसे पहिला बात होई कि राउर जेब हमेशा हउला रही. जेकरा से तमाम तरह के परेशानियन से रउआ छुटकारा मिली. जइसे कि ना त राउर जेब कटे के डर रही, ना ही घर में चोरी होखे के, आ ना ही इनकम टैक्स वालन के छापा मारे के.\nठन-ठन गोपाल होखे का चलते पहिले त रउरा से केहु उधारो मांगें ना आई. केहु भुलल भटकल आइओ गइल त ओकरा से आपन फाटल खाली जेब दिखा दिही. उ आदमी रउरा लगे से अइसन गायब होई जइसे गंजा के सिर से बाल. शायद ई सोच के कि कहीं रउवे ओकरा से कुछ उधार मत मांग बईठीं.\nईमानदार होखला प बाकी चीज त छोडिए दिहीं रोटीओ खाइल मुश्किल हो जाई. कवनो निहन सरक-सरक के महिना बीतल करी. छुट्टीओ का दिन में पत्नी आ बाल-बच्चा के कहीं घुमावे के फरमाईश पुरा ना करे के पड़ी, आ ना ही ओह लोगन के खरीदारी खातिर मेला बाजार ले जाए के पड़ी. बस चुपचाप घर मे पड़ल रहीं. अगर बाल बच्चा आ पत्नी कवनो चीज के फरमाईश कर दिहले त पहिले जबान से समझावे के कोशिश करींं. अगर ना मानस त आखिर में बाहुबल त बड़ले बा.\nईमानदार होखला प ना त केकरो से जादा दोस्ती होई, ना समाज में कवनो रूतबा, आ ना ही कवनो नाता-रिश्ता रउरा के घेरी. एहसे रउरा पासे समए समय रही. समय के कवनो कमी ना रही. बस रउरा पास चैने चैन होई. ईमानदार होखला प शायद कसहु रोटी त खा लेबि बाकिर जिनगी के दोसर चीज बस सपने रहि जाई. जेकरा से आपन पड़ोसियन, दोसतन आ नाता रिश्तेदारन से कवनो जलन ना होई कि फलनवा का घरे ओकर फलाँ सामान हमरा घर से बढिया कइसे बा. अइसन जिनगी रउरा ईमानदार भईले प मिल सकत बा.\nईमानदार भइला प कुछ परेशानी त जरूरे रउरा होई. जइसे राउर उसूल बराबर दोसरा के निजी फायदा से टकराई. रउआ अपने आपके समाज आ एह दुनिया में ना पाइब. रउआ पाइब कि रउआ से कम काबिल लोग आपन जिनगी में रउआ से कही ढेरि आगे निकलल आ कामयाब बाड़े. बाकिर कबो अइसन देखले बानी कि गुलाब के साथे काँटा ना होखे.


छपरा न्यूज : 11 जुलाई 2015 – टटका खबर\nछपरा न्यूज : 11 जुलाई 2015\nइसुआपुर के थानाध्यक्ष रहला का दौरान भइल संजय तिवारी के हत्या का मामिला में छपरा मंडल कारा में बंद राजन सिंह उर्फ कुश, रविरंजन कुमार उर्फ लव, रविरंजन कुमार उर्फ कल्लू, विजय कुमार आ मुन्ना चौबे के न्यायिक दंडाधिकारी शक्तिधर भारती के न्यायालय में शुक का दिने कड़ा सुरक्षा का बीच पेश कइल गइल आ बाद में वापस जेल भेज दीहल गइल.\nदिघवारा पुलिस शुक का फजीरे नाबालिग प्रेमी जोड़ी के पकड़ लिहलसि. लड़िकी सोनपुर थाना के शाहपुर जैतिया के आ लड़िका परवेजाबाद के हउवे. लड़िकि बयान दिहले बिया कि जब ऊ पढ़े जात रहुवे त सोनपुर के गौतम चौक का लगे ई हमरा के जबरदस्ती मोटरसाइकिल पर बइठा के आमी मंदिर खातिर ले चलल कि चलऽ ओहिजे तोहरा हमरा से बिआह करे के बा. जबकि विजय अपना के शादी शुदा बतावत बा. देर ले थाना में एह बारे में कवनो केस दर्ज ना भइल रहे काहे कि पुलिस वाले अपने में अझूरा गइले एह केस लेके.\nछपरा सहर में बैंक से निकालल दू लाख रुपिया दिन दहाड़े जलालपुर थाना के अशोकनगर के रहे वाला एगो रिटायर्ड मास्टर से छीन ले गइले सँ बदमाश.\nभोजपुरी के शेक्सपीयर भिखारी ठाकुर के 44वीं पुण्यतिथि पर दरियापुर प्रखंड के हरपुर गांव में राष्ट्रीय भोजपुरी सम्मेलन के आयोजन भइल जवना में भोजपुरी के संविधान के अठवीं अनुसूची में शामिल करे के माँग कइल गइल.\nएकमा थाना के भूइली नहर का लगे घर बनाके रहत एगो आदमी के बेटी से ओकरे किरायेदार सामूहिक कुकर्म क दिहलें जब ऊ अपना मेहरारू से मिले अपना ससुरारी गइल रहलें. बाद में उनुकर बेटा बेटी दुनू घर में बेहोश मिलले. दुनू के अस्पतला में भरती करावल गइल बा.\nजैतपुर दाउदपुर के नंदलाल सिंह काॅलेज में शुक का दिने इंटर में दाखिला खातिर नाजायज वसूली का खिलाफ विद्यार्थी बवाल क दिहलें. एह लोग के कहना बा कि पिछला साल बारह सौ रुपिया लागत रहुवे जबकि अबकी बेर साढ़े अठारह सौ लीहल जात बा.\nछपरा पुलिस लाइन के 8 नं. बैरक बियफे का रात भस गइल जवना से करीब एक दर्जन सिपाही घवाहिल हो गइले. एह लोग के सदर अस्पताल में भर्ती करावल गइल बा.\nसिवान के मलमलिया सरगिया टोला का लगे शुक का दिने मशरख ओर से आवत एगो बोलेरो का धक्का से मलमलिया के रामबिलास प्रसाद के मौत हो गइल. साठ बरीस के उमिर के रामबिलास साइकिल से कौड़िया से मलमलिया जात रहले जब ई हादसा हो गइल.\nसिवान के बसंतपुर प्रखंड मुख्यालय में शुक का दिने पहिले सांसद रहल स्व.रामदेव बाबू के 24वीं पुण्यतिथि मनावल गइल आ उनुका आदमकद मूर्ति पर फूलमाला चढ़ा के श्रद्धांजलि दीहल गइल.\nसिवान जिला के नौतन थाना के शाहपुर मिश्रौली गाव में पिछला पाँच बरीस से एगो चलत एगो कंपनी लोग के करोड़ो रुपिया ले के चंपत हो गइल बिया. थाना में केसो नइखे लिखल जात.\nगोपालगंज शहर के पोस्ट आफिस चौक का लगे शुक का दिने ट्रैफिक पुलिस के जवान के एगो रिक्शावाला छूरा घोंप दिहलसि. बाद में लोग ओह रिक्शाचालक के जम के धुनाई कइल. बाद में चहुँपल पुलिस दुनू जने के अस्पताल में भरती करवलसि.\nसिवान जिला के मटिहानी माधव आ सिछई गांव का बीच एगो सूखल पड़ल नाहर में एगो नवही के लाश मिलला से सनसनी पसर गइल. लाश वाली जगह सिवान थाना का इलाका में रहुवे से मीरगंज पुलिस एकर जानकारी सिवान थाना के पठा दिहलसि.\nजदयू उमेदवार के हार का बाद सि‌वान के चर्चित बाहुबली आ राजद सांसद रहल शहाबुद्दीन अपना के दुनिया के सबले दुखी आ मजबूर आदमी बतवले बाड़न. उनकर कहना बा कि अपने लोग जब किनारा कर लेव त का कइल जा सकेला.\nTags: गोपालगंज, छपरा, छपरा न्यूज, दिघवारा, भिखारी ठाकुर, शहाबुद्दीन, सिवान\n«« लालू गबड़ा गइलें आ नीतीश घबड़ा गइले\nबलिया न्यूज : 11 जुलाई 2015 »»


टटका खबर, शुक, ३० अप्रैल – Anjoria\nअप्रैल 30, 2010 news in bhojpuri, टटका खबर\nझारखण्ड में सत्ता के जोड़ तोड़ चलत बा\nशिबू सोरेन का सोच के केन्द्र सरकार का पक्ष में वोट दिहलें, ई त उहे जानस, बाकिर ओकरा बाद जवन कुछ हो रहल बा ऊहो केहू का समुझ में नइखे आवत. झामुमो भाजपा से अपना गलती के माफी माँग के ओकरा के कुर्सी देबे के तइयार हो गइल बा बशर्ते मुख्यमंत्री कवनो आदिवासी के बनावल जाव. भाजपा में एह मामिला पर उहापोह चलत बा बाकिर राज्यपाल से समय लिहला का बादो ऊ लोग भेंट करे ना गइल. अबले सरकार से समर्थन वापसी नइखे भइल. झामुमो के एगो नेता साइमन मरांडी कहले बाड़े कि कांग्रेस से सरकार बनावे का बाबत बात हो रहल बा.\nभारतीय राजनयिक पाकिस्तान खातिर जासूसी करत रहली\nपाकिस्तान में पदस्थापित भारतीय राजनयिक माधुरी गुप्ता पाकिस्तान खातिर जासूसी करत रहली आ उनका केपाँच दिन पहिले गिरफ्तार कर लिहल गइल बा.पता चलल बा कि माधुरी चह साल पहिले मुसलमान बन गइल रही बाकिर भारत के खुफिया एजेन्सियन के एकर जानकारी ना मिल सकल. अब माधुरी के जाँच करत खुफिया एजेन्सी मानत बाड़ी कि कुछ अउरीओ लोग एह तरह का देशद्रोही काम में शामिल रहुवे.\nनौसेना बेड़ा में शिवालिक शामिल भइल\nअपने देश में बनल पहिलका युद्धपोत शिवालिक के काल्हु नौसेना का बेड़ा में शामिल कर लिहल गइल. एह युद्धपोत के खासियत बा कि एकरा के राडार पर ना देखल जा सके. छह हजार टन वजन के एह जहाज में आधुनिक उपकरण लागल बा\nथिंपू में मनमोहन गिलानी के भेंट भइल\nभूटान में आयोजित सार्क सम्मेलन का पृष्ठभूमि में मनमोहन सिंह आ पाकिस्तान के प्रधानमंत्री गिलानी का बीच काल्हु बातचीत भइल जवना में भारत आपन नाराजगी पाकिस्तान से जाहिर कइलस. कहलस कि पाकिस्तान अपना जमीन से भारत का खिलाफ चल रहल गतिविधि रोके.\nसिक्ख दंगा ले के संसद में हंगामा\nअकाली दल के सांसद काल्हु संसद का दुनु सदन में सिक्ख दंगा के दोषियनके सजा ना दिलवा पावे खातिर सरकार के खिलाफ आपन प्रतिरोध जतवलें जवना के सगरी विपक्षी दल समर्थन कइलें. गुजरात दंगा पर हर तरह के बात करे वाली कांग्रेस कहलस कि एह भावनात्मक मुद्दा पर राजनीति ना होखे के चाहीं. दुख के बात बा कि एगो सिक्ख प्रधानमंत्री का बावजूद सिक्खन के न्याय नइखे मिल पावत.\nयूपी के पुलिस पूरा देश में अव्वल\nराष्ट्रीय मानवाधिकार आयोग कानजर में मानवाधिकार का हनन का मामिला में यूपी पुलिस के केहू से मुकाबिला नइखे. ओकरा खिलाफ अधिकार के मनमाना इस्तेमाल, अपहरण, दुष्कर्म, हिरासत का दौरान हिंसा आ हत्या, फर्जी मुठभेड़ वगैरह के शिकायत सबसे बेसी दर्ज बा. पिछला दस साल में आयोग का लगे पौने चार लाख से बेसी शिकायत मिलल जवना में बड़हन हिस्सा यूपी पुलिस का खिलाफ शिकायत के रहे.\nदिल्ली विश्वविद्यालय के कुलपति माफी मँगलन\nदिल्ली में पिछला दिने भइल विकिरण दुर्घटना के जाँच का बाद पता चलल कि दिल्ली विश्विद्यालय से रेडियोएक्टिव सामान नीलाम कर दिहल गइल रहे. साल ६८ में खरीदल मशीन के इस्तेमाल करे वाला प्रोफेसर साल ८५ में रिटायर हो गइलें जवना का बाद दोसर केहू ओह मशीन के इस्तेमाल ना करत रहे. मानल गइल कि मशीन बेकार हो गइल बा आ ओकरा के कबाड़ में बेंच दिहल गइल जबकि ओकरा में सक्रिय कोबाल्ट ६० मौजूद रहुवे. एह गलती खातिर कुलपति माफी मँगले बाड़न आ कहले बाड़न कि विश्वविद्यालय एह विकिरण से प्रभावित लोगन के मुआविजा दीहि.\nकोलकाता के काली मन्दिर पर आतंकी हमला के अनेसा\nगृह मंत्रालय के रिपोर्ट का बाद कोलकाता आ हैदराबाद में सुरक्षा बल के सतर्क कर दिहल गइल बा. अनेसा बा कि कोलकाता का काली मन्दिर पर आतंकी हमला हो सकेला. हैदराबाद का मक्का मस्जिदो पर हमला के अनेसा बा आ ओहिजो रेड अलर्ट जारी कर दिहल गइल बा.\nपेट्रोल डीजल के दाम फेर बढ़ावल जाई\nसीबीआई के डर देखा के लालू, मुलायम, मायावती, शिबू सोरेन के औकात देखा देबे वाली केन्द्र सरकार के हिम्मत अब अतना बढ़ गइल बा कि ऊ पेट्रोल आ डीजल का दाम में बेहिसाब बढ़ोतरी के खाका बनावे मे् जुट गइल बिया. एहपर से सरकारी नियन्त्रण हटा लिहल जाई आ कंपनी अपना हिसाब से दाम तय करीहें सँ.\nआज से शुरु हो रहल बा बीसबीसा क्रिकेट वर्ल्ड कप\nपहिला दिन का पहिला मैच में न्युजीलैण्ड आ श्रीलंका के भिड़न्त होखी जबकि दुसरका मैच में वेस्टइंडीज आ आयरलैण्ड के. ई टुर्नामेंट सतरह दिन ले चली जवना में केहू के बरियार दावेदार नइखे मानल जात. कवनो टीम बाजी मार सकेले. धोनी कहले बाड़े कि पहिला बेर खे रहल अफगानिस्तानो के टीम के कमजोर ना मानल जा सके.


समाज के लहकत समस्या पर बनल फिलिम लखैरा – Anjoria\nसमाज के लहकत समस्या पर बनल फिलिम लखैरा\nतीन गो लखैरा दोस्तन पर बनल फिलिम “लखैरा” जल्दिए रिलीज कइल जाई. गाँव के लोग एह लखैरन के तनिको पसंद ना करे बाकिर ई तीनो लखैरा गाँव के लोगन पर होखत अन्याय आ अत्याचार से लड़े के मौका देखत रहेलें. बाद में जब बदमाशन के अत से एकनी के गाँव छोड़े के पड़त बा त तीनो तय करत बाड़ें कि एक दिन लवटीहें जरूर आ गाँव के एह बदमाशन का चंगुल से छोड़ा के रहींहे. जब बाद में तीनो आपन मकसद पूरा करत बाड़ें त गाँव के लोगन के नजरिया बदल जात बा एकनी का बारे में.\nसुकृत फिल्म्स आ जन एकता फिल्म्स के “लखैरा” के डबिंग के काम पिछला दिने अंधेरी के दीक्षा स्टूडियो में पूरा कर लिहल गइल. निर्माता कृष्णा यादव के एह फिल्म के निर्देशन संजय सिन्हा कइले बाड़न. सामाजिक सरोकारन पर बनल एह फिलिम के कहानी चुनमुन पंडित के लिखल ह, संगीत अभिजीट झा दिहले बाड़न. गीतकार हउवन मोहम्मद जहरुद्दीन बेग आ अरविंद तिवारी के, अउर मारधाड़ निर्दैशन सिंह इज किंग के ह. नृत्य निर्देशन केदार सुब्बा आ कैमरा संचालन सानू सिन्हा के ह.\nमुख्य कलाकारन में मनोज दाव, कल्पना शाह, सुबोध सेठ, आलोक यादव, निरुपमा श्री, तेज, रीमा सिहं, मास्टर चंदन आ तबीस आ आइटम गर्ल सपना आ ईशा पटेल.\nदिलदार पवन सिंह


टटका खबर, मंगल, २३ नवम्बर – टटका खबर\nसौतिन के खीस कठौती पर\nलालू भाई खीसी लाल भइल बाड़न. एक्जिट पोल में उनका गठबन्हन के हार का देखा दिहलसि मीडिया कि मीडिया के भला बुरा कहे लगलन. कहलें कि हम शिवसेना ना हईं कि मीडिया के एह बाति खातिर पिटाई कर दीं. पुछल गइल कि एक्जिट पोल में राउर हार देखा के का मिली केहू के त कहलन कि हमरा काउन्टिंग एजेन्टन के मनोबल तूड़े खातिर अइसन कहल गइल. बाकिर हमार काउंटिंग एजेन्ट मुस्तैदी से तैनात रहीहें. लालू पासवान दुनु जने के कहना बा कि ओहि लोग के सरकार बने जा रहल बा. हे भगवान, बिहार के किस्मत अतना खराब बा का ?\nमनमोहन सरकार पूरा बेहयाई पर उतरल\nघोटाला दर घोटाला वाली सरकार से जब कोर्ट पुछलस कि घोटाला के अभियुक्त के केन्द्रीय सतर्कता आयोग के आयुक्त कइसे बनावल जा सकेला त सरकार के जवाब मिलल बा कि अगर हर नियुक्ति पर एही तरह विचार होखे लागल त जजो लोग के नियुक्ति में दिक्कत आवे लागी. सरकार के एह जवाब से सन्न कोर्ट कहले बा कि अबहीं त अतने के जवाब दिहल जाव कि का कवनो अधिकारी पर आरोप रहते ओकर प्रोन्नति कइल जा सकेला ? बतावल जा सकेला कि जब थामस के नियुक्ति पर विचार होत रहे तब विपक्ष के नेता सुषमा स्वराज उनका नाम के विरोध कइले रही. एकरा बावजूद प्रधानमंत्री आ गृहमंत्री एगो अइसन आदमी के सतर्कता आयोग के प्रमुख बना दिहलसि जवना पर राज्य सतर्कता आयोग मुकदमा चला रहल बा. जय हो प्रधानमंत्री के ईमानदारी के !\nखरबूजा के देखि खरबूजा रंग बदलेला\nसरकार के रुख देख के सीबीआई सु्प्रीम कोर्ट के कहले बा कि कोर्ट के कवनो जाँच के निगरानी करे के अधिकारे नइखे. ई जवाब स्पेक्ट्रम घोटाला का मामिला में दिहल गइल बा. कोर्ट सीबीआई से पुछले रहे कि जाँच में देरी काहे हो रहल बा ?\nबिहार विधानसभा चुनाव के मतगणना काल्हु\nकाल्हु बिहार विधानसभा चुनाव के नतीजा सबका सोझा आवे जा रहल बा. मत के गिनती बिना कवनो बाधा के पूरा करे खातिर चुनाव आयोग सगरी तइयारी कर लिहले बा. ओने भाजपा अपना पार्टी कार्यालय में आठ गो स्टूडियो बना रहल बा जहवाँ से पार्टी के नेता टीवी मीडिया के आपन इन्टरव्यू दीहें. सगरी टीवी वालन के एके जगहा सभे भेंटा जाई. मतगणना सबेरे आठ बजे से शुरु होखी आ दस बजत बजत अतना त साफ होइये जाई कि का होखे जा रहल बा. चुनाव परिणाम टटको खबर पर उपलब्ध करावल जाई.\nचावल के भूसी से बनावल बिजली से डेढ़ सौ गाँव रोशन\nबिहार के डेढ़ सौ गाँव आ बस्तियन के चावल के भूसी से पैदा बिजली दिहल जा रहल बा. ई जानकारी एगो सवाल का जवाब में संसद में अक्षय उर्जा मंत्री फारुख अब्दुल्ला दिहले बाड़े. बतवले कि अइसने एगो योजना यूपीओ में शुरु कइल जा रहल बा. एगो दोसरा सवाल का जवाब में श्रम आ रोजगार मंत्री हरीश रावत बतवले कि देश के १३९६ गो आईटीआई के उन्नयन कइल जा रहल बा जवना में एकईस गो बिहार के आईटीआई शामिल बाड़ी सँ.\nजगबन्धु अधिकारी के निधन\nबिहार भाजपा के सीनियर नेता आ विधानसभा के पूर्व अध्यक्ष रहल जगबंधु अधिकारी के काल्हु एगो निजी अस्पताल में निधन हो गइल. ऊ चौरासी साल के रहलें. उनुका निधन पर नीतीश कुमार, सुशील मोदी, ताराकांत झा, सीपी ठाकुर समेत नेता लोग शोक जतवले बा. अधिकारी के अंतिम संस्कार आजु कटिहार में मनियारी घाट पर करावल जाई.\nएन सी सी कैडेट अब सीधे सूबेदार बहाल हो सकेलें\nमुजफ्फरपुर में कर्नल आर एन भटनागर बतवले बाड़न कि एनसीसी के “सी” सर्टिफिकेट के परीक्षा पास कर लेबे वाला कैडेट अब प्रादेशिक सेना में सीधे सूबेदार पद पर बहाल हो सकीहें.


बरीसन बाद अइसन तगड़ा मार मरइले पाकिस्तानी इशारा पर नाचेवाला आतंकी – टटका खबर\nबरीसन बाद अइसन तगड़ा मार मरइले पाकिस्तानी इशारा पर नाचेवाला आतंकी\nअवंतिपोरा 01 अप्रैल (वार्ता). दक्खिन कश्मीर में आजु मुठभेड़ के तीन गो अलग-अलग घटना में 11 गो आतंकवादी मारल गइलें बाकिर हमनी के तीन गो जवानो शहीद हो गइले.\nएह दौरान आतंकियन के कवच बने का कोशिश में दू गो कश्मीरियनो के मौत हो गइल आ 40 जने घवाहिलो हो गइले.\nएह बीच अफवाह पसरे से रोके खातिर शनिचर रतिए से एह इलाकन में मोबाइल इंटरनेट सेवा पर प्रतिबंध लगा रखले बावे प्रशासन. साथही सुरक्षा कारणन से श्रीनगर आ बनिहाल अउर जम्मू का बीच रेल सेवा रोक दीहल गइल बा.\nजाने जोग बाति बा कि एही इलाका में शनिचर राति एगो एसपीओ के ओकरा घरे में मार दिहले रहले सँ आतंकी आ एक आदमी घवाहिलो भइल रहुवे.\nपुलिस महानिदेशक एस पी वैद्य बतवलें कि शोपियां के काचडोरा में तीन गो अउरी आतंकियन के लाश मिलला का बाद कुल्ह मराइल आतंकियन के गिनिती रिकार्ड बनावत 11 गो हो गइल. एकदिन में अतना आतंकी पहिले कबो ना मराएल रहलें. कहलन कि काचडोरा में मराइल आतंकियन के अउरी लाश मिले के उमेद बा आ तब ई गिनिती अउरी बढ़ सकेला.\nTags: आतंकी, कश्मीर


नीतीश कुमार के विकासवाद के पंचनामा!\nनीतीश कुमार विरोधी दल के तमाम दावा के खारिज करत विकास के बड़े-बड़े आंकड़ा गिनवावत रहतारे। सवाल बा कि झूठ के बोलता? जदी केहु झूठ नईखे बोलत, त केकरा दावा में सच्चाई के पूट कम बा?\nबिहार विधानसभा चुनाव के देश के चुनाव कहल जाता, कहल जाता कि इ चुनाव देश के राजनीति के भविष्य तय करी, कहल जाता कि ए चुनाव के नतीजा से साफ हो जाई कि नरेंद्र मोदी अवुरी नीतीश कुमार में से असली विकासपुरुष के ह!\nए सभके बीच दु गो मुद्दा के चर्चा ए चुनाव में बहुत होखता। पहिला बा कि मतदाता 'विकास' के वोट दीहे कि 'जाति' के? वर्तमान सरकार के उखाड़ फेंके के दम भरेवाली भाजपा के दावा बा कि बिहार में पछिला 60 साल में कुछ नईखे भईल। पार्टी, नीतीश कुमार के ओ शासन तक के खारिज करतिया, जवना में उ खुद आठ साल तक सझिया रहल बिया।\nओने नीतीश कुमार अपना विरोधी लोग के तमाम आरोप के खारिज करत, बड़े-बड़े आंकड़ा गिनवावत रहतारे। सवाल बा की झूठ के बोलता? जदी केहु झूठ नईखे बोलत त केकरा दावा में सच्चाई के पूट कम बा?\nए सवाल के जवाब जाने खातिर हमनी के नीतीश कुमार के कार्यकाल के आंकड़ा के तुलना बाकी राज्य के आंकड़ा संगे करे के परी। समझे के पड़ी कि अलग-अलग पैमाना प नीतीश कुमार के शासन में बिहार संगे का भईल?\nआज़ादी के समय से लेके आज तक बिहार के गिनती गरीब अवुरी पिछड़ा राज्य में होखेला। केंद्रीय सांख्यिकी विभाग के आंकड़ा के मुताबिक नीतीश कुमार जब 2005 में गद्दी सम्हरले त बिहार के प्रति व्यक्ति आय, राष्ट्रीय औसत के मात्र 29.2% रहे। शायद भारत में राज्य में सबसे कम।\nएकरा के आसानी से ए प्रकार से समझल जा सकता – जब भारत के हरेक आदमी के औसत आय 1,000 रुपया रहे त बिहार के नागरिक मात्र 292 रुपया के कमाई करत रहन।' हालांकि नीतीश कुमार के शासन में राज्य के प्रति व्यक्ति आय बहुत बेहतर त ना भईल, लेकिन साल 2013-2014 में बिहार के प्रति व्यक्ति आय, राष्ट्रीय औसत के 38.9% तक पहुँच गईल।\nनीतीश कुमार हमेशा दावा करत आईल बाड़े कि उनुका नेतृत्व में बिहार के सकल घरेलु उत्पाद (जीडीपी) के विकास के दर देश में सबसे जादा रहल बा। नीतीश के आलोचक ए विषय प कहेले कि 'चुकी बिहार के जीडीपी के आधार बहुत छोट बा एहसे विकास के दर जादा रहला से कवनो खास फर्क ना परे।'\nएहसे निमन होई विकास दर के अझुरहट के छोड़, भारत के जीडीपी में बिहार के हिस्सा प नज़र डालल जाए। समझल जाए कि नीतीश के शासन में देश के जीडीपी में बिहार के हिस्सा बढ़ल, की घट गईल?\nकेंद्रीय सांख्यिकी विभाग के आंकड़ा के मुताबिक जब 2005 में नीतीश सत्ता में अईले त जीडीपी के आकार के हिसाब से बिहार देश में 15वां स्थान प रहे। तब 82,490 करोड़ रुपया के कुल जीडीपी संगे भारत के कुल जीडीपी में बिहार के हिस्सा मात्र 2.5 प्रतिशत रहे।\nनीतीश के दस साल के शासन में बिहार के जीडीपी के आकार बढ़ के 402,283 (2014-15) करोड़ रुपया हो गईल। ए आंकड़ा के मुताबिक भारत के जीडीपी में बिहार के हिस्सा 2005-06 के 2.5 प्रतिशत से बढ़के, 2013-14 में 3.1 प्रतिशत से अधिका हो गईल। एहबीच जीडीपी में आकार के हिसाब से देश में बिहार 15वां स्थान से ऊपर उठत 12वां स्थान तक पहुँच गईल। नीतीश के पूरा शासन में बिहार के डीजीपी औसत 13.2 प्रतिशत के विकास दर से आगे बढ़ल।\nबिना कवनो विवाद के सच्चाई बा कि बिहार में जरूरत भर औद्योगिक विकास ना होखे से राज्य के जनता अपना रोजी-रोटी खातिर खेतीबाड़ी के आसरा प बिया। ए मामला में नीतीश कुमार दस साल के शासन में का भईल?\nभारतीय रिजर्व बैंक के आंकड़ा के मुताबिक नीतीश के 10 साल के शासन में बिहार के कृषि विकास दर, राष्ट्रीय औसत के पीछा छोड़त, देश में दूसरा स्थान प पहुँच गईल। ए 10 साल में जहां भारत के औसत विकास दर 3.79 प्रतिशत रहे, उहें नीतीश के बिहार 5.58 प्रतिशत के दर से विकास कईलस। पहिला स्थान प 5.65 प्रतिशत के संगे राजस्थान बा।\nगरीबी दूर करे के मामला में नीतीश कुमार के कामकाज बहुत निमन रहल बा। योजना आयोग के आंकड़ा के मुताबिक 2005-06 में बिहार के 54.4 प्रतिशत जनता गरीबी रेखा से नीचे रहे, जवन कि 2013-14 में मात्र 33.74 रह गईल। हालांकि ए मामला में ओड़ीशा के नवीन पटनायक से नीतीश पिछड़ गईले, लेकिन तबहूँ इ काम उनुकर सराहे जोग बा।\nनीतीश के शासन काल में बिहार के कुल बजट के सबसे जादा हिस्सा विकास के काम प खर्च भईल जबकि सामाज कल्याण दूसरा स्थान प बाटे। भारतीय रिजर्व बैंक के आंकड़ा के मुताबिक बिहार अपना बरोबरी के बाकी राज्य के तुलना में अपना बजट के सबसे जादा, 20.9 हिस्सा विकास प खर्च कईलस, जबकि 13.7 प्रतिशत हिस्सा समाज कल्याण प खर्चा भईल। ए दौरान बिहार के 'पूंजी खर्च' 5.6 प्रतिशत रहे। ए मामला में बिहार के रेकॉर्ड राष्ट्रीय औसत तक के मात दे देले बा।\nए सभके बावजूद बहुत कुछ अयीसन बा जाहाँ कुछ नईखे भईल। सरकार अपना पूरा तामझाम के बावजूद राज्य में सरकारी क्षेत्र के बहरी रोजगार पैदा करे में नाकाम रहल। विकास के कामकाज में बजट के जादा आवंटन के चलते समाज कल्याण के काम जईसे स्वास्थ्य अवुरी शिक्षा प असर परल।\nजवना हालत में बिहार, नीतीश के मिलल रहे ओकरा के देखत उनुकर शासन विकास के मुद्दा प शानदार बा, लेकिन एकर चुनाव प कतना असर परी, कि ना परी, ए बारे में कुछूओ कहला के कवनो मतलब नईखे। असहूँ बिहार के चुनाव विकास के पैमाना प ना, जाति, धर्म, पईसा, गाय, गोबर अवुरी गायत्री के बल प जीतल जाला!\nFirst Update: 13 October, 2015 02:47 PM


पेनल्टी शूटआउट में स्पेन के शूट करत रूस क्वार्टरफाइनल में – टटका खबर\nJul 1, 2018 फुटबॉल विश्वकप, रुस, स्पेन\nमास्को, 01 जुलाई वार्ता (वार्ता). फुटबॉल विश्व कप में एगो बड़हन उलटफेर करत सबले निचली रैंकिंग पर रहल टीम रूस पेनल्टी शूटआउट में चैंपियन रह चुकल स्पेन के आजु अतवार का दिने 4-3 से हरा के पहिला बेर फीफा विश्व कप फ़ुटबाल टूर्नामेंट के क्वार्टरफाइनल में प्रवेश पा लिहलसि.\nविश्व कप में अबकी कई एक बड़हन उलटफेर भइल बा. दुनिया के नंबर एक टीम आ पिछला बेर के चैंपियन जर्मनी, दू बेर चैंपियन रहल अर्जेंटीना का बाद अब बरीस 2010 में चैंपियन टीम स्पेनो विश्व कप से बाहर हो गइल.\nक्वार्टरफाइनल में रूस के मुकाबिला क्रोएशिया अउर डेनमार्क का बीचे होखे वाला मैच जीते वाला से होखी, आजु के मैच में रूस पूरा खेल का दौरान स्पेन के गोल करे के कवनो मौका ना दिहलसि. स्पेन के गोल रूस के अपने कइल गोल था रहुवे जवना के बरोबरी रूस पेनल्टी पर गोल दाग के हासिल कइलसि. एह जीत से रूस के गोलकीपर इगोर एकीनफीव देश के नया हीरो बन गइलें जब ऊ कोके अउर लागो अस्पास के पेनल्टी शूट बेकार करा दिहलें.\nदोसरा तरफ स्पेन के एह हार का बाद ओकर ऊ रिकार्ड कायम रहि गइल जवना में ऊ विश्व कप भा यूरो कप में मेजबान के कबो नइखे हरवले.\nआजु का खेल में 12 वां मिनट पर स्पेन के बढ़त मिलल जब रुस के सर्जेई इग्नेशेविच एगो फ्री किक के अपने एड़ी से अपने गोल में मार बइठले. एह विश्व कप के ई 10 वां आत्मघाती गोल रहुवे.\nस्पेन मैच पर नियंत्रण बनवला का बावजूद आपन बढ़त मजबूत ना कर पवलसि. रूसो डटके स्पेन के मुकाबला कइलसि आ 41वां मिनट में गेरार्ड पिक के हैंडबॉल भइला से ओकरा पेनल्टी मिल गइल आ फॉरवर्ड अर्टेम ज्यूबा एह पेनल्टी के गोल में पहुंचा के रूस के बरोबरी दिआ दिहलन.\nसमय खतम हो गइला का बावजूद फैसला ना होखला का बाद पेनल्टी शूटआउट में रुस एगो इतिहास रच दिहलसि.\nफुटबॉल विश्वकप से एगो नया महानायक बन के अइलें एमबापे


सुरसंग्राम फाइनल में हंगामा काहे भइल – Anjoria\nसुरसंग्राम फाइनल में हंगामा काहे भइल\nदिसम्बर 22, 2010 सुर-संग्राम के फ़ाइनल में हंगामा\nबीतल कुछ दिन के एगो खबर ई रहे कि महुआ चैनल के सुर-संग्राम के फ़ाइनल में हंगामा हो गइल, जेकर चलते कार्यक्रम रद्द क देहल गइल. फ़ाइनल के आयोजन पटना के विख्यात आ ऐतिहासिक गांधी मैदान में भइल रहे. पिछला दु साल से गांधी मैदान ई हंगामा होत देखता जबकि एह मैदान पर सभा करे के एगो ऐतिहासिक रेकार्ड बा. स्वतंत्रता संग्राम के समय के होखे भा स्वतंत्रता के बाद, लोकतंत्र के विकास से संबंधित होखे, गांधी मैदान हर प्रकार के सभा के आयोजन ला एगो माकुल जगह बा. इहो बात ध्यान राखी कि एही मैदान पर प्रसिद्ध ‘पुस्तक मेला’ आ औरो भी कई प्रकार के मेला लागल करेला. खैर ई सब बतावे के मकसद इहे बा कि ई सारा आयोजन शांतिपुर्वक ही अक्सराहां संपन्न हो जाला. फ़ेर का कारण बा कि सुर-संग्राम के एह आयोजन में हंगामा हो गइल? कारण जे भी होखे ई नया बन रहल बिहार के छवि ला ठीक नईखे.\nकार्यक्रम में हंगामा के कारन बतावल गइल बा कि कुछ विद्यार्थी लोग बिना पास के कार्यक्रम में घुसे के चेष्टा करत रहे. असफ़ल भइला पर ऊ लोग हंगामा कइलक आ कार्यक्रम रद्द क देहल गइल. हम नईखी जानत कि कार्यक्रम के पास मिले के व्यवस्था का रहे. लेकिन, सुर-संग्राम के लोकप्रियता के देख के चैनल पर्याप्त व्यवस्था कइले होई. आ अइसन हर कार्यक्रम में ई आशंका रहेला कि अइसन कुछ तत्त्व अईहें, जे बिना अधिकार घुसे के कोशिश करीहें. कार्यक्रम संचालक के ई बात के अंदाजा होइ. एह अनाधिकार प्रवेश के रोकेला सुरक्षा के का उपाय रहे ? पटना पुलिस आ महुआ चैनल एकरा प्रति केतना गंभीर रहे ? कहल जाता कि सुरक्षा पर्याप्त ना रहे. सही बात बा, अगर सुरक्षा पर्याप्त रहित त मामला एतना गम्भिर ना होइत. जाहिर बा की पुलिस एह आयोजन के गम्भीरता से ना लेलक भा जान बुझ के सुरक्षा में लापरवाही भइल. ई गौर करे वाला तथ्य बा. काहे कि एह देश में जहां हर दु महिना पर बम विस्फ़ोट होता, ओह समय में एतना लमहर आयोजन के सुरक्षा के ले के लापरवाही बरतल गइल. एकरा लेले पुलिस आ चैनल दुनु से जवाबतलब करे के चाहीं.\nखैर, सारा दोष पुलिस आ चैनल के ना दे के कुछ छात्र भा ओह उत्पाति भीड़ के प्रवृतिओ पर विचार करे के पडी. काहे कि रऊआ के अगर अइसन कौनो कार्यक्रम में घुसे ना दियाई त रऊआ उहां तोड़-फ़ोड़ करब ? सबसे पहिले रऊआ पास के जोगाड़ करतीं आ ठाट से कार्यक्रम के आनंद लेती. लेकिन ना… भीड़ के ई प्रवृति ठीक नईखे. आज जबकि ए बात पर विचार कइल जाता कि बिहार में फ़िल्म के शुटिंग के संभावना बढावल जाव. कुछ निर्देशक ई साहस करतो बाडे, ई घटना एगो खराब संकेत देता. अइसे ई सुधार हमनी के अपना व्यक्तिगत स्तर पर भी करे के पड़ी. तबे बिहार के छवि सुधरी.\nएगो तर्क ई आइल कि ई उपद्र्व चैनल द्वारा फ़ैलावल गइल अश्लीलता के विरोध में कइल गेल. एह तर्क के हम निंदा कर तानी. काहे से कि विरोध कि ई तरीका ना ह. वइसे भोजपुरी मनोरंजन उद्योग में आज अश्लीलता एगो बड़ समस्या बा. फ़िल्म आ गीत के साथे साथे चैनलो एकर जिम्मेवार बा. लेकिन ऊ लोग ज्यादा जिम्मेवार बा जे ए अश्लीलता के हिस्सा बा. जइसे रवि किशन के उदाहरण लीं. रवि किशन भोजपुरी के अलावाहू कई गो भाषा में काम करतारे लेकिन उनकर भोजपुरी के काम आ अन्य भाषा के काम में अंतर देखीं. उ एगो स्थिति में बाड़े कि अश्लीलता के खिलाफ़ अभियान चलावस लेकिन उहो एकरा के भुनावतारें. अश्लीलता से निबटे के प्रयास हमनी के अपना ढंग से करे के पड़ी. तबे भोजपुरी के छवि में सुधार होई. कुछ लोग एह ढंग के प्रयास करत बा.\nअब महुआ चैनलो पर कुछ बात क लेहल जाव. ई चैनल अपन शुरुआती रफ़्तार के खो देले बा. हिन्दी के नकल से केतना दिन काम चल सकता ? भोजपुरी के कहानी आ ओकर समाजो एकरा कार्यक्रम में आवे के चाही. कुछ कार्यक्रम अइसन बा जइसे कि “ढिसुम ढिसुम”. जहां तक सुर-संग्राम के बात बा, त एकर फ़ार्मेट के बदल देवे के चाही. यू.पी. आ बिहार के कब तक मुकाबला होई ? भोजपुरिया समाज के प्रांतीयता में ना बांटे के चाही. अंत में इहे कहे के चाहतानी कि ए मामला के जांच होखे. आ तब तक हमनी के अपना उपरो विचार करी जा. चैनल, पुलिस आ राज्य सरकारो ए मामला के गंभीरता से लेवे. काहे कि ए हंगामा से एगो गलत संदेश जाता.


सपना में भेँटइले बाबा गाँधी – Anjoria\nअगस्त 18, 2011 गाँधी, भोजपुरी, लस्टम पस्टम\nअगस्त के पहिलका हफ्ता बीतत रहे. आजादी के ६४वाँ जलसा में खाली एक हफ्ता बाकी रहे. एह में बाबा लस्टमानंद के एक दिन रात में सपना में गाँधी बाबा भेंटा गइले.एगो गाछ के नीचे बइठल रहले, आँखि भारी लागत रहे, लीलार पर चिंता के निसानी रेखा उभर आइल रहे. लस्टमानंद बाबा के गोड़ लगले आ लगे बईठके पूछले, बाबा एह रूप इहवां कइसे ? थाकल लागऽतानी. राजघाट त्याग के एहिजा कइसे आ गइनी ?\nगाँधी जी बड़ा दुखी हो के कहले, का बतायीं, हम त परेसान हो गइल बानी. राजघाट में चैन नइखे लेबे देत लोग, कवनों बात होखे चली आवऽता लोग आंदोलन सत्याग्रह करे. रातदिन बाजा बाजत रहऽता.\nलस्टमानंद कहले, बाबा ई रस्तवा त तूंहीं देखऽवलऽ, अब काहे रोवऽतारऽ ? गाँधी जी कहले, अरे हम त आंदोलन के रस्ता देखवनी, ई त ना कहनी कि हर बात पर आंदोलन करऽ लोगिन. अब देखऽ अबही कुछ दिन पहिले एगो राजनीतिक दल के नेता लोग ओहिजा बकायदे मजमा लगा दीहल लोग. बाजा बाजल, नाच गाना भइल. ऊ लोग के का कहीं कि हमरे समाधि के सामने खड़ा हो के जालियांवाला बाग के गलत उदाहरण देत रहले. अब आजादी के ६५ साल पर एगो बाबा हमरे नांव लेके अनशन करे जातारे.\nलस्टमानंद कहले, बाबा ई अनशनों त तहरे बतावल ह. गाँधी जी लजाइल हँसी हँसि के कहले कि हम का जानी कि एकरा नाम पर इहे सब होई. सबेरे लोग जम के जलपान क कर आवे ला लोग आ दुपहरिया ले अनशन पर बइठ जाला लोग आ आफ्टरनून में जा के लंच करेला लोग आ प्रेस के सामने दारू परोस के अनशनकारी में आपन नांव छपवा देला लोग. कई लोग आवे ला आ टीवी में चेहरा देखा के आ अखबार वाला फोटोग्राफर बंधू लोग से फोटो खिंचवा के सरक जाला लोग. ई त सनद रहबे करेला कि अनशन करे वाला लोग में उहो रहले. अब का चाहीं. गाँधी जी अपना धोती के फुरहुरा से मुँह पर के पसेना पोंछले. बोलले जे लोग हमार भजन के बोल ना जाने उहो हमरा नांव पर सत्याग्रह करऽता.\nलस्टमानंद पूछले कि आजु हर नेता अपना के भगत बतावत बा. इहां तक कि जे कबो आपके नांवो से दूर रहत रहे उहो अपना के गाँधी भगत बतावत बा. सब लोगे गाँधी बने के चाहऽता.\nबापू सकुचइले आ कहले, गाँधी काहे उनुका से आगा बढ़े लोग.\nलस्टमानंद पूछले, अपना जीवन भर आप त प्रार्थना करत रहि गइनीं लेकिन भगवान से भेंट ना भइल. आजु मान लीं कि भगवान भेंटा जासु त का माँगऽब ? गाँधी बड़ा दुखी हो के कहले कि, कहब हे प्रभू हमरा के ई नवका गाँधी भगत लोग से बचाईं.


बतंगड़ – Anjoria\nअगस्त 18, 2018 Editor\nपप्पू बनि के जीयल आसान ना होखे. ओकरा खातिर बहुते तेज दिमाग राखे के होला. अइसन अइसन बाति सोचे-कहे के पड़ेला जे दोसर केहू सपनो में ना सोच सके. बाकिर…\nलरिकाईं में एगो कहानी सुनले रहीं कि बहेलियन का जाल में फँसे वाला चिरईयन के दशा देख दुखी भइल एगो संत चिरईयन के रटा दिहलें कि – शिकारी आएगा, जाल…\nएगो जमाना उहो रहुवे राजीव गाँधी का बेरा जब जनता में ई बहुते प्रचलित हो गइल रहल कि सौ में निनान्बे बेइमान, तबहियों हमार देश महान. कहे वाला त मजाक…\nपुरनका जमाना से सुनत आइल बानी स ई तंज कि – बूड़ल वंश कबीर के जमले पूत कमाल. पूत अगर कपूत हो जाव तबो महतारी ओकरा के कपूत माने ला…\nजस-जस दिन नियराइल जात बा तस-तस राजनीति के रंग अउरो सियाह होखल जात बा. एक बाति त सभके मानही के पड़ी कि आवे वाला लोकसभा चुनाव देशो खातिर आ एहिजा…\nजबरा मारबो करे आ रोवहूं ना देव. एह देश में हिन्दू के हालत अइसन हो गइल बा कि ओकरा पर होखत अत्याचार भा ओकरा साथे होखत अन्याय का खिलाफ कतहीं…


पूर्वी अंग नृत्य-संगीत – Anjoria\nमनोरंजन सभा समारोह\nपूर्वी अंग नृत्य-संगीत\nजब नृत्य-संगीत के रंग में तरंग उठेला त आदमी के रोम-रोम झनझना उठेला. शास्त्रीय संगीत आ कत्थक-नृत्य के भाव-भंगिमा भलहीं आम आदमी के समझ में ओतना ना आवे बाकिर ओकरा अन्तरमन में सुरहुरी जरूर हो जाला. आंनद के भीतरी अनुभूति के साकार करे के सशक्त विद्या हउए नृत्य-संगीत. संगीत के जन्म वैदिक काल में भइल. वैदिक काल में संगीत के प्रयोग ईश्वर के अराधना-भक्ति खातिर कइल जात रहे. फेर, जइसे-जइसे समय बदलत गइल संगीत के रूप-स्वरूपो में बदलाव आवे लागल. आज हमनी के सामने जवन नृत्य-संगीत बा ओहसे सभे परिचित बा.\nपिछला दिने ३१ अगस्त के सांझे से कमायनी सभगार, दिल्ली खचाखच भरल रहे. पूर्वी अंग नृत्य-संगीत के कार्यक्रम में शास्त्रीय संगीत के साथे विद्यापति के रचना, चैती, ठूमरी, बारहमासा, कजरी के रस जे छलकत रहे. गायिका मिनाक्षी जी के कंठ से शास्त्रीय संगीत आ लोक गीतन के मधुरस टपकत रहे. स्वर के जादू से सभे नजरबंद भइल रहे. हई देखीं एगो दादरा के भाव –\nराधे मानऽ मोर कहनावा, चलऽ ना इठलाईके.\nराधे कमर पे बल पड़ जइहें,\nगिर जइबू कहीं तुहुं बिछलाइके.\nसरस्वती के किरिपा जेकरा पे होखेला ओकर गायिकी अद्भूत होखेला. बारहमासा के नशा में सभे झूमल.\nनई झूलनी के छईयां, बलम दूपहरिया बिताइलऽ हो.\nसभे के नजर जब मिनाक्षी जी पे गड़ गइल तब गीत के भाव में आपन भावना व्यक्त कइली कि –\nअब हम कइसे चलीं डगरिया, लोगवा नजर गडा़वेला.\nथपरी के थपथपाहट से गूँज गइल प्रेक्षागृह आ लगातार गूँजत रहल.\nकार्यक्रम के दूसरका चरण के शुरूआत भइल. अब संगीत के साथे-साथे नृत्य के मिलन होखे के समय आइल. ‘कत्थक क्वीन ऑफ इंडिया’ के नाम से नलिनी-कमलिनी के जोड़ी के कवनो मंच पे आगमन से मंच के गरिमा बढ़ जाला. अइसन साधिका जेकर रोवां-रोवां नृत्य-कला खातिर समर्पित बा. शिव अराधना से समारोह के शुरूआत भइल. स्वर गायिका नलिनी आ नृत्य भाव नलिनी-कमलिनी जी के. अइसन नजारा कि सभे नजर से नजर उतारे लागल. एही तरे गायिका ममता शर्मा के कोकिला आवाज –\nघिरी-घिरी आई सावन कि बदरिया ना\nबदरिया बरसे बड़ी जोर, सूझे नाहि चहूँ ओर\nडर लागे मोरी सूनी बा अटरिया ना\nहर भाव – हर मुद्रा संगीत के एक-एक शब्द के साथे खिलत-खिलखिलात रहे. विद्यापति के कालजयी रचना मां काली के वर्णन कत्थक के हाव-भाव में देखे के मिलल. सभे दर्शक गदगद आ मस्त होके मन हीं मन एह कला के समर्पित कलाकार के कला-आत्मा के प्रति नतमस्तक भइल.\nमैथिली-भोजपुरी अकादमी, दिल्ली के ई कार्यक्रम बड़ी नीक, सफल, सार्थक आ मनमोहक लागल. उद्घाटन समारोह में उपाध्यक्ष अजीत दूबे, सचिव राजेश सचदेवा, नृत्यागंना नलिनी-कमलिनी, गायिका मिनाक्षी प्रसाद, कत्थक गुरू जीतेन्द्र महाराज सभे लोग शामिल भइल. अजीत दूबे जी स्वागत भाषण में कहलीं – ‘अकादमी मैथिली-भोजपुरी खातिर समर्पित बिया. अकादमी के त्रिमासिक पत्रिका परिछन रउरे सभे खातिर निकलत बा. पत्रिका के स्तर बढावे के काम त रउरे सभे के बा. हम मुख्य मंत्री जी के बहुत-बहुत ध्न्यवाद देत बानी जे हमनी के माटी के मोल समुझली आ मैथिली-भोजपुरी के गठन कइली. उतर प्रदेश में सबसे अधिका भोजपुरी बोलेवाला मनई लोग बा बाकिर भोजपुरी अकादमी नइखे.’\nमंच संचालन शंकर कुमार झा के सराहे जोग रहल. आखिर में न्यूज रीडर रमा पाण्ड़ेय सभ कलाकार लोगन के फूल के गुलदस्ता देके सम्मानित कइली आ आभार जतवली.\nस्मृति के जलवा\nमनोज तिवारी आ राजकुमार पांडे पहिला हाली ‘देवरा भईल दीवाना’ फिलिम से एक साथ\n7 thought on “पूर्वी अंग नृत्य-संगीत”\nवाह ! वाह ! क्या बात है ?


टटका खबर, सोमार, 30 अप्रेल 2012 | Anjoria's Weblog\nटटका खबर, सोमार, 30 अप्रेल 2012\nPosted on अप्रैल 30, 2012 by Anjoria\nउत्तर प्रदेश में पीएचडी खातिर होखे वाली पात्रता परीक्षा अब एक जून के होखी. परीक्षा डा॰ राममनोहर लोहिया अवध विश्वविद्यालय संचालित करी.\nपटना हाई कोर्ट का आदेश का चलते बिहार में दू मई से होखे वाली मध्यमा परीक्षा टार दिहल गइल बा. परीक्षा के अगिला तारीख बाद में बतावल जाई.\nबिहार सरकार सगरी मदरसन के कंप्यूटरकृत करे के फैसला लिहले बिया. पहिला दौर में २६४ मदरसन में कंप्यूटर लगावल जाई.\nगोरखपुर के चिलवा ताल इलाका में अतवार का दिने एगो रोडवेज बस आ निजी बस का टक्कर से नाहियो त तेइस लोग के जान चलि गइल बा आ आठ जने बहुते खराब हालत में बाड़े. एकरा अलावे पचीसन लोग के अस्पताल में भरती करावल गइल बा. सरकार एह दुर्घटना के मजिस्ट्रेटी जाँच करावे के आदेश दे दिहले बिया. मरे वाला लोग के परिजन के एक एक लाख रुपिया आ घवाहिल लोग के पचीस पचीस हजार रुपिया के सहायता देबे के सरकार एलान कइले बिया. रोडवेज के बस सोनौली जात रहुवे जब मनिराम पुल का नियरा ओकर टक्कर एगो निजी बस से हो गइल. पन्द्रह सवारी त ओहिजे मर गइले बाकी लोग के मौत अस्पताल ले जात घरी आ इलाज का दौरान भइल.\nबसपा के जोनल कोआर्डिनेटर आ राज्यसभा सांसद जुगल किशोर का डेरा पर एगो सफाई कर्मचारी शनिचर का राते एगो नाबालिग लड़िकी से बलात्कार कइलसि. पुलिस ओह दुराचारी के गिरफ्तार कर लिहले बिया आ लड़िकी के मेडिकल जाँच करावल जात बा.\nबनारस के झुनझुनवाला आयल मिल में शनिचर दुपहरिया लागल आग अबही ले धधकत बा. दर्जनो दमकल एह आग के बुतावे में लागल बाड़ी सँ बाकिर अबहीं ले आग शांत नइखे भइल.\nनगर विकास मंत्री मोङ आजम खाँ कहलन कि भट्टा पारसौल आंदोलन का दौरान बसपा सरकार किसानन पर जवन मुकदमा दर्ज करवले रहुवे तवना के वापिस ले लिहल जाई.\nयूपी में एम्स पर राजनीति खेले में कांग्रेसो मैदान में उतर आइल बिया आ अब उहो कहत बिया कि यूपी मे एम्स खोले खातिर अगर राज्य सरकार जमीन ना दिहलसि त ऊ एह मामिला के संसद में उठाई. जाने लायक बा कि केन्द्र चाहत बा कि एम्स रायबरेली में खुले.\nभागलपुर के गौराडीह इलाका के विनायकपुर गांव में अतवार का दिने भगवान हनुमान के मूर्ति दोसरा सम्प्रदाय के कुछ बदमाश तूड़ दिहले जवना का बाद ओहिजा तनाव पसर गइल बा आ पुलिस मामिला शांत करावे में लागल बिया.\nअपना सेवा यात्रा में कैमूर चहुँपल नीतीश कुमार कहलन कि दुर्गावती जलाशय परियोजना जल्दिए पूरा करा लिहल जाई.\nस्थानीय निकाय चुनाव खातिर दाखिल परचा अब दू मई ले वापिस लिहल जा सकेला. ओही दिन चुनाव चिह्न बाँटल जाई. जवना उम्मीदवारन पर आपराधिक मुकदमा बा ओह लोग के स्पीडी ट्रायल करावल जाई आ आपराधिक छवि वाला आदमी के पोलिंग भा मतगणना एजेंट ना बनावल जा सकी.\nरविदास महापंचायत का तरफ से माँग भइल बा कि विधानपरिषद के मनोनीत सदस्यन में दू गो महादलित सदस्यन के चुनल जाव.\nसिवान जिला के पचरूखी इलाका के गोपालपुर गाँव में जमीन के झगड़ा में भइल मारपीट में एगो आदमी के मौत हो गइल आ छह जने घवाहिल हो गइले.\nअपने देश में बनल हलुका लड़ाकू विमान तेजस के एह साल वायु सेना में शामिल कर लिहल जाई.\nसुप्रीम कोर्ट अपना एगो फैसला में कहलसि कि अगर कवनो केयरटेकर भा एजेंट का लगे कवनो जमीन ढेर दिन से बावे त ऊ ओकर मालिक ना हो जाई. चौकीदार, केयरटेकर भा संपत्ति के देखभाल ला राखल नौकर ओह संपति पर मलिकाव के दावा ना कर सके.\nसरसंघचालक मोहन भागवत अतवार का दिने दिल्ली में शिवाजी के शासन व्यवस्था पर लिखल किताब ‘शिवाजी और सुराज’ के लोकार्पण करत कहलन कि नेतृत्व में तुरत फुरत सही निर्णय लेबे के बेंवत होखे के चाहीं. इशारे इशारा में मोहयन भागवत भाजपो के लपेटा में लिहलन आ कहलन कि शिवाजी अपना योग्यता आ जनता के श्रद्धा से राजा बनलन. किला त ऊ अनेके जीतलन बाकिर कवनो इलाका अपना सगा संबंधियन के ना दिहलन. एह पुस्तक के भूमिका नरेन्द्र मोदी लिखले बाड़न.\nभाजपा के राष्ट्रीय कार्यकारिणी के बइठकी 24 आ 25 मई के मुंबई में होखी.\nराष्ट्रपति चुनाव का बारे में लागत अटकल के हवा देत राष्ट्रपति रहल एपीजे अब्दुल कलाम एह बात से इंकार ना कइलन आ सवाल का जवाब में कहलन कि कुछ दिन अउरी इंतजार करीं सभे.\nपश्चिम बंगाल के हावड़ा जिला के उदयनारायणपुर में ठनका गिरला से नौ लोग के मौत हो गइल आ सोलह लोग घवाहिल हो गइलें जवना में से छह जने के अबतब के हालत बा.\nभारतीय कोस्ट गार्ड के दखल का बाद पाकिस्तान के समुद्र सुरक्षा गार्ड बहत्तर गो गुजराती मछुआरन के छोड़ दिहले बाकिर अबहियो तेरह गो मछुआरा ओकरा कब्जा में बाड़े.\nजापान के विदेश मंत्री कोईचिरो गेम्बा अतवार का दिने दू दिन के सरकारी यात्रा पर हिन्दुस्तान चहुँपले.\nअफगानिस्तान के विदेश मंत्री डॉ. जलमई रसूल दू दिन के सरकारी यात्रा पर आजु भारत अइहें.\nनाइजीरिया के कानो शहर में आतंकी हमला में कम से कम बीस लोग मारल गइले. हमला तब भइल जब एगो विश्वविद्यालय परिसर में ईसाई समुदाय के लोग प्रार्थना सभा करत रहुवे.\nफ्रांस के राष्ट्रपति सरकोजी पर आरोप लगावल गइल बा कि ऊ अपना चुनाव अभियान खातिर साल २००७ में कर्नल गद्दाफी से बयालिस मिलियन डॉलर के चंदा लिहले रहुवन.\nराष्ट्रीय इस्पात निगम लिमिटेड में दस फीसदी विनिवेश के फैसला कइलसि केन्द्र सरकार. एह विनिवेश से ओकरा पचीस सौ करोड़ रुपिया बटोराए के उमेद बा.\nआई पी एल बीसबीसा मैच में आजु दिल्ली डेयर डेविल्स एक रन से राजस्थान रायल्स के हरा दिहले.\nआईसीसी टेस्ट रैंकिंग में भारत नीचे घसक के चउथा पायदान पर आ गइल आ आस्ट्रेलिया अब तिसरका पायदान पर आ गइल बा.\nबंगलादेश क फिल्म निर्देशक रूबाइयत हुसैन के पहिलका फिल्म मेहरजान के प्रतिष्ठित ओर्सन वेल्स अवार्ड दिहल जाई. एह फिल्म में विक्टर बनर्जी आ जया बच्चन के मुख्य भूमिका बावे.


एक्शन से भरल प्रेम कहानी ‘सुगना’ – Anjoria\n‘सुबह होने तक’ अउर ‘सनम हम आपके हैं’ जइसन सफल हिन्दी फिल्म बना चुकल निर्माता-निर्देशक अजय ओझा अब आपन पहिला भोजपुरी फिल्म ले के आवत बाड़न. उनुकर कहना बा कि अइसनका फिलिम अबही ले भोजपुरी में नइखे बनल. एह पारिवारिक आ एक्शन भरल ‘सुगना’ में मुख्य नायक बाड़े आदित्य ओझा अउर राजीव दिनकर. फिल्म एगो प्रेम कहानी होखला का बावजूद पूरा एक्शन पैक्ड बा. आदित्य ओझा त कहत बाड़े कि ‘सुगना’ भोजपुरी दर्शकन के सोचावट बदल दी. ‘सुगना’ एगो सार्थक अउर मनोरंजक फिल्म हवे जवना के शूटिंग वास्तविक लोकेशन पर छपरा आ मुंबई में करावल गइल बा.\n‘सुगना’ में खलनायक के किरदार हिंदी सिनेमा के चर्चित चेहरा प्रमोद माउथो कइले बाड़न. गाना ‘नदिया के पार’ के याद दिला दी. एगो भ्रष्ट पुलिस अधिकारी का भूमिका में गोविंद खत्री आपन अलगे जलवा दखावत लउकीहे. नायिका बाड़ी नवोदित अभीनेत्री काजल राधवानी आ कल्पना शाह. साथ में विजय सिंह, रंजीत सिंह, अभिषेक अरुण आ दीपक तिवारी खास भूमिका में बावे लोग. एह फिल्म में सीमा सिंह के एगो आयटमो नंबर एह घरी खूब बाज रहल बा. फिल्म जल्दिये रिलीज होखे वाली बा.


लस्टम पस्टम – Page7– Anjoria\nलस्टम पस्टम (Page 7)\n– जयंती पांडेय रोज रैली, प्रदर्शन, नारेबाजी से एकदम रीगल रामचेला कहले – बाबा आजुकाल ई नेतवन के का हो गईल बा कि रोज प्रदर्शन रोज बवाल. जेकरा देखऽ उहे झंडा टंगले चिचियात घूमऽता. बाबा लस्टमानंद मुस्किया के कहले, रामचेला, जान जा कि ई विरोध प्रदर्शन आ रैली के एगोपूरा पढ़ीं…\n– जयंती पांडेय बाबा लस्टमानंद सरकार के बयान से रिग के कहले, आजकल सब काम गिरहथे खातिर हो रहल बा. अब देखऽ ना रामचेला सरकारी कर्मचारी लोग के महंगाई भत्ता बढ़ल लेकिन ई सब गिरहथे के खातिर हो रहल बा. अब सेना में एक रैंक एक पेंशन के फैसला होपूरा पढ़ीं…\n– जयंती पांडेय अभी अभी महात्मा गांधी के जनम दिन गुजर हऽ. राजघाट पर बड़े बड़े नेता लोग ना जाने कवन कवन किरिया खाइल लोग. एही में से एगो बड़हन नेता के जे रामराज पार्टी के रहे. उनका से भेंट भईल. ऊ लोग के पार्टी गांधी बाबा के नांव परपूरा पढ़ीं…\n– जयंती पांडेय आज सबसे ज्यादा चर्चा दू बात के बा. पहिलका एफ डी आई आ दोसरका अण्णा चाचा के पार्टी में अलगा बिलगी. ई तऽ सबे जानत रहे कि करप्शन के ई मारामारी ना चली तबो करप्शन के नांव पर बड़ा हल्ला रहे. ई हल्ला उहे लोग मचवले रहेपूरा पढ़ीं…\n– जयंती पांडेय हम भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिए के देस में भ्रष्टाचार आ भ्रष्टाचरियन खातिर तमाम संभावना आ सुविधा बा. हमनिए के ई हुनर हऽ कि हमनी का कहीं भी, कबहुओं करप्शन के बुनियाद रख सकेनी सन. क्षेत्र चाहे राजनीतिपूरा पढ़ीं…\n– जयंती पांडेय कोइला घोटाला पर बहस सुनि के बाबा लस्टमानंद कहले, एकदम आजिज आ गइल बानी, बिल्कुल जी बोर हो गइल बानी, कोइला से. लालूजी के खास भूतपूर्व मंत्री प्रेमचंद गुप्ता के बेटा ले गइले खान, डीएमके के मिनिस्टरो ले गइले. कांग्रेस वाला त लेइए गइल लोग, बीजेपीओ वालापूरा पढ़ीं…\n– जयंती पांडेय हमनी के जीवन से कई गो बात सटल बा जेपर आदमी के आपन कवनो हक नइखे। जइसे आपन पड़ोसी, आपन माई बाप आ आपन नांव। ई बस हो जाला एकर चुनाव ना कइल जा सके। लेकिन आज के दुनिया में पहिलका दू गो बात त आपके अधिकारपूरा पढ़ीं…\n– जयंती पांडेय संसद के बइठक के ले के भाजपा दस दिन ले उठक बइठक कइलस. इ हमनी के लोकतंत्र हऽ लेकिन करबऽ का, हमनी का आजाद बानी सन आ आजादी के तऽ इहे मजा हऽ , जवन में आवे करऽ. चाहे संसद मत चले दऽ चाहे रेल वइसे का.पूरा पढ़ीं…\n– जयंती पांडेय जबसे बाबा लस्टमानंद सुनले कि सरकार गरीब लोग के एगो मोबाइल फोन फ्री दी तबसे बउरा गइल बाड़े. कई हाली रामचेला कहले कि ई मुफुत के लिहल आ भीखमंगी बराबर होला लेकिन बाबा बाड़े कि सुने के नईखन चाहत. उनकर कहल हऽ कि मुफ्त के माल मेंपूरा पढ़ीं…\n– जयंती पांडेय गुरू लस्टमानंद मार कुर्ता धोती अपना बेग में से निकाल के बिगत रहले साफ करे के. अतने में राम चेला अइले. दंडवत क के पूछले का ह हो बाबा कई दिन से ना लउकलऽ. कहां चल गइल रहल ? बाबा कहले, दिल्ली गईल रहीं. राम चेला केपूरा पढ़ीं…\n– जयंती पांडेय बाबा लस्टमानंद जिला मुख्यालय गइले. उहां अजब माहौल रहे. चारू ओर खुसी से अफसरान अमला मातल रहे. पते ना चले कि का भइल बा. एगो परिचित से पूछले त पता चलल कि ई समय पर बरखा ना भइला के खुसी ह. अब सब बात उनका समझ मेंपूरा पढ़ीं…


भोजपुरी गायिका मिर्च मसाला के इनामी सूची में – Anjoria\nभोजपुरी के लोकप्रिय गायिका कल्पना दोसरो भाषा में ओतने बढ़िया गावेली. आसाम के ई बाला भोजपुरी गायकी के अइसन अपनवलसि कि ऊ भोजपुरी गायिका का रुप में जानल चिन्हाये लागल. खुशी के बात बा कि हिन्दी फिल्म “खट्टा मीठा” खातिर कल्पना के गावल गीत “अइला रे अइला” के रेडियो मिर्ची 98.3 FM अपना पुरस्कार खातिर “बेस्ट आयटम सांग आफ द इयर” खातिर नामांकित कइले बा. पुरस्कार वितरण २७ जनवरी के मुंबई के बांद्रा कुर्ला काम्प्लेक्स में होखे वाला बा. कल्पना के भोजपुरिया शुभ चिन्तक उनका सफलता के शुभकामना करत बाड़े.\n(स्रोत – म्यूजिक बाक्स न्यूज)